SASKAŅOTS

RSU JF Domes

2021. gada 17. jūnija sēdē

Protokols Nr. 8-3-1/13/2021

**Rīgas Stradiņa universitātes Juridiskās fakultātes**

**PĒTNIECISKĀ DARBA IZSTRĀDĀŠANAS, NOFORMĒŠANAS UN AIZSTĀVĒŠANAS METODISKIE NOTEIKUMI**

*Izdoti saskaņā ar RSU Senāta*

*2020. gada 10. novembra sēdes*

 *protokolu Nr. 2-1/9/2020*

**I VISPĀRĪGIE NOTEIKUMI**

1. Rīgas Stradiņa universitātes Juridiskās fakultātes Pētnieciskā darba izstrādāšanas, noformēšanas un aizstāvēšanas noteikumi (turpmāk – MN) reglamentē studiju, bakalaura un maģistra darba (turpmāk– PD) izstrādāšanas, noformēšanas un aizstāvēšanas kārtību Rīgas Stradiņa universitātes Juridiskajā fakultātē (turpmāk – RSU JF).
2. Nosacījumi, kas nav noregulēti šajos MN, regulē Rīgas Stradiņa universitātes noteikumi par kvalifikācijas darba, studējošā pētnieciskā darba, bakalaura darba un maģistra darba izstrādāšanu un aizstāvēšanu.
3. MN mērķis ir sekmēt studējošo prasmi izveidot pētījuma plānojumu un izstrādāt zinātniski pamatotu metodoloģiju, formulēt un aizstāvēt secinājumus, kā arī dod iespēju demonstrēt studējošā gatavību patstāvīgi izmantot iegūtās zināšanas, iemaņas un kompetences akadēmisku vai profesionālu problēmu risināšanā.
4. MN uzdevumi ir:
	1. padziļināt un nostiprināt studējošā teorētiskās zināšanas par izvēlēto tematu;
	2. veicināt studējošā praktisko iemaņu pilnveidošanu, veicot pētniecisko darbību;
	3. attīstīt studējošā prasmi patstāvīgi atlasīt zinātniski ticamus avotus, lasīt svešvalodās un analizēt nozares literatūru, konstatēt problēmu, veikt pētījumu un izvirzīt zinātniski pamatotus secinājumus un priekšlikumus;
	4. attīstīt studējošā prasmi noformēt PD atbilstoši tehniskām, bibliogrāfiskām un zinātniskās valodas prasībām.
5. PD, izņemot studiju darbus, atļauts izstrādāt studējošajiem, kuri sekmīgi nokārtojusi visas akadēmiskās un finansiālās saistības.
6. PD pieteikuma, izstrādes, priekšaizstāvēšanas, iesniegšanas un aizstāvēšanas termiņus nosaka RSU JF Dome.
7. MN izstrādāti, ņemot vērā RSU “Atsauču un darbā izmantoto avotu un literatūras saraksta noformēšanas metodiskos noteikumus”, un ievērojot juridiskās zinātnes specifiskās prasības avotu un literatūras saraksta noformēšanai.
8. MN izmantotie jēdzieni:
	1. **Atsauce** – īsa norādes forma, ko pievieno kā zemsvītras piezīmi lappuses lejasdaļā (zemsvītras atsauce), lai identificētu informācijas resursu, no kura ņemts citāts, teksta izvilkums, ideja, ilustratīvais u. tml. materiāls, un konkretizētu izmantotās informācijas precīzu atrašanās vietu resursā.
	2. **Avoti** – neinterpretēti materiāli – likumi, oficiāli dokumenti, valstsvīru runas, intervijas, statistika. Iedala šādi: hronikas (pirmais naratīvais avots); normatīvie akti (juridiska rakstura dokumenti); lietvedība; dokumentu klasifikācija pēc nozīmīguma (lēmumi, rezolūcijas, pavēles, instrukcijas); protokoli un stenogrammas; kontroles dokumentācija (uzskaites, tabeles, rēķini); statistika (īpašību kvantitatīvas pieraksts); personīgas dabas akti (apbalvojuma lietas, pacientu slimības vēstures); personiskas izcelsmes avoti (vēstules, e-pasts). Ja nepieciešams, avotus atbilstoši nozares specifikai var iedalīt arī citādi.
	3. **Avotu un bibliogrāfijas saraksts** –to avotu un literatūras apkopots uzskaitījums, kuri ir izmantoti darba izstrādē un uz kuriem ir atsauces tekstā.
	4. **Bakalaura darbs –** studenta patstāvīgi veikts oriģināls pētījums, kurā, balstoties uz aktuālo teorētisko un praktisko problēmu un koncepciju analīzi un izpēti, ir iegūtas jaunas teorētiskās atziņas, apkopoti un analizēti empīriskā pētījuma dati un sniegtas pētījuma rezultātu praktiskās izmantošanas rekomendācijas/priekšlikumi par studenta izraudzītu un MN paredzētā kārtībā saskaņotu teorētisku un/vai empīrisku jautājumu tiesību zinātnē.

Bakalaura darba apjoms – ir 50 – 60 lpp., tas ir, 18 000-21 000 vārdu jeb 140 000-170 000 rakstu zīmju. Darba apjoms neietver titullapu, satura rādītāju, anotācijas, darbā lietoto saīsinājumu sarakstu, attēlus, zīmējumus, grafikus, tabulas un pielikumus. Bakalaura darba pilnvērtīgai izstrādei ieteicams izmantot ne mazāk kā 50 avotus, no kuriem avoti svešvalodā (daļa – obligāti kādā Eiropas Savienības oficiālajām valodām) ir līdz 15% no izmantoto avotu skaita. Ja bakalaura darbā izmanto tiesu spriedumus, tos neieskaita avotu kopskaitā, aprēķinot avotu skaitu svešvalodā.

* 1. **Bibliogrāfiska atsauce** – bibliogrāfiskā atsauce ir ziņu kopums, kas nodrošina izmantotā avota identifikāciju.
	2. **Citāts** – precīzs izvilkums no kādas personas runas vai kāda autora rakstīta teksta, un to liek pēdiņās. Ja citāts ir pilns teikums vai teikumu grupa, to parasti iesaista tekstā kā tiešo runu un pieturzīmes liek tāpat kā teikumos, kuros ir tiešā runa. Ja citāts pilnīgi tiek iekļauts rakstītajā teikumā, to liek pēdiņās, bet pārējo pieturzīmju lietošanu nosaka teikuma uzbūve.
	3. **Empīrisks pētījums** – (no grieķu valodas empeiria – pieredze) uz pieredzi pamatots; uz tiesu praksi pamatots; uz profesionālo darbību pamatots, uz speciālista prakses pētījuma vai apkopojuma pamatots pētījums.
	4. **Literatūra** – zinātniskas publikācijas (grāmatas, akadēmiskie žurnāli, zinātniskie raksti, interneta datubāzu resursi) – visi darbi, kuros problēmas tiek analizētas zinātniski, tiek sniegta faktu (avotu) interpretācija (radoša izskaidrošana, analīze) vai arī fakti ir subjektīvi izvēlēti.
	5. **Metodiskie noteikumi**– ir noteikumi, kas apstiprināti RSU JF Domē un kuru ievērošana ir obligāta, izstrādājot, noformējot un aizstāvot PD RSU JF.
	6. **Maģistra darbs** – studenta patstāvīgi veikts un apkopots oriģināls pētījums kurā, balstoties uz aktuālo teorētisko un praktisko problēmu un koncepciju analīzi un izpēti, ir iegūtas jaunas teorētiskās atziņas, apkopoti un analizēti empīriskā pētījuma dati un dotas pētījuma rezultātu praktiskās izmantošanas rekomendācijas par studenta izraudzītu un MN paredzētā kārtībā saskaņotu teorētisku un/vai empīrisku konkrētu, detalizētu, specifisku problēmjautājumu tiesību zinātnē, kas no bakalaura darba atšķiras ar pētāmās problēmas dziļumu, nozīmīgāku aktualitāti un citu valstu pieredzes izpētes.

Maģistra darba apjoms ir 70 - 80 lpp., tas ir 25 000 - 29 000 vārdu jeb 196 000 - 224 000 rakstu zīmes. Maģistra darba apjoms neietver titullapu, satura rādītāju, anotācijas, darbā lietoto saīsinājumu sarakstu, attēlus, zīmējumus, grafikus, tabulas un pielikumus. Maģistra darba pilnvērtīgai izstrādei ieteicams izmantot ne mazāk kā 70 avotus, no kuriem avoti svešvalodā (daļa – obligāti kādā Eiropas Savienības oficiālajām valodām)ir 20% no izmantoto avotu skaita. Ja maģistra darbā izmanto tiesu spriedumus, tos neieskaita avotu kopskaitā, aprēķinot avotu skaitu svešvalodā.

* 1. **Monogrāfija** – recenzēta zinātniska grāmata, kas veltīta vienai tēmai, ir starptautiski pieejama zinātniskās informācijas krātuvēs, satur bibliogrāfiju un kopsavilkumu svešvalodā.
	2. **Pētnieciskais darbs** – patstāvīgi izstrādāts studenta studiju, bakalaura vai maģistra darbs, kas atbilst RSU Studiju reglamenta un šo metodisko noteikumu prasībām.
	3. **Plaģiāts/plaģiātisms** – kāda cita autora(-u) domu vai darbu literārā piesavināšanās, kopējot vai uzdodot citu domas/idejas par savām; atsauces nenorādīšana uz citu autoru radītu darbu. Kā arī studējošā iepriekš veiktie pētījumi bez atsaucēm (pašplaģiāts).
	4. **Recenzija** – pētnieciskā darba kritisks novērtējums, ko izstrādājis neatkarīgs speciālists, kas ir kompetents un zinošs jomā, kurā izstrādāts PD.
	5. **Studiju darbs –** studenta patstāvīgi veikts pētījums par studenta izraudzītu un MN paredzētā kārtībā saskaņotu teorētisku un/vai empīrisku jautājumu kādā no studiju kursiem, kuru students apguvis attiecīgā akadēmiskā gada ietvaros. Studiju darba mērķis ir veidot un apliecināt studenta iemaņas darbam ar dažādiem tiesību zinātnē izmantojamajiem avotiem, neaprobežojoties ar avotu citēšanu, pārstāstu, kritiskās lasīšanas prasmju demonstrēšanu, bet cenšoties veikt dažādu viedokļu izpēti, sava viedokļa pamatotu veidošanu un juridiski korektu formulēšanu. Studiju darbs sagatavo studējošo BD un MD izstrādei; tas ir apliecinājums studenta spējām ievērot MN noteiktās PD izstrādes un noformējuma prasības, veidot strukturētu pētāmā jautājuma izklāstu, izmantojot tiesību zinātnei raksturīgu terminoloģiju, lietišķu rakstības stilu, juridiskās un zinātniskās metodes, oriģinālu secinājumu un priekšlikumu izstrādi. Studiju darba apjoms – 25 - 30 lpp., tas ir, 9 000-11 500 vārdu jeb 70 000-85 000 rakstu zīmju. Studiju darba apjoms neietver titullapu, satura rādītāju, anotācijas, darbā lietoto saīsinājumu sarakstu, attēlus, zīmējumus, grafikus, tabulas un pielikumus. Studiju darba pilnvērtīgai izstrādei ieteicams izmantot aptuveni 30 avotus, no kuriem avoti svešvalodā (daļa – obligāti kādā Eiropas Savienības oficiālajām valodām) ir 10% no izmantoto avotu skaita. Ja studiju darbā izmanto tiesu spriedumus, tos neieskaita avotu kopskaitā, aprēķinot avotu skaitu svešvalodā.

**II PĒTNIECISKĀ DARBA IZSTRĀDĀŠANAS**

**VISPĀRĪGIE NOTEIKUMI**

1. PD izstrādāšanas vispārīgie noteikumi nosaka kārtību, kādā apstiprina PD vadītāju un tematu; PD iekļaujamās obligātās prasības, PD struktūru un PD izstrādes gaitu.
2. Saskaņā ar Augstskolu likuma 58.pantā noteikto bakalaura un maģistra darbs ir neatņemama studiju gala pārbaudījuma sastāvdaļa gan akadēmiskajām studiju programmām, gan profesionālajām studiju programmām. Līdz ar to bakalaura un maģistra darbs ir vērsts ne tikai uz problēmjautājuma detalizētu izpēti, lai sekmētu studenta izpratni par pētāmo jautājumu, bet arī uz konkrētu tēžu izstrādi par tiesību zinātnē konstatētu problēmu.
3. PD temata un vadītāja izvēle un apstiprināšanas kārtība:
	1. **Pētnieciskā darba temata izvēle** notiek, sadarbojoties studentam un darba vadītājam, kā arī tajā var tikt iesaistīts studiju programmas vadītājs. Formulējot darba nosaukumu, jāņem vērā, ka tam jābūt precīzam, lakoniskam (jāizslēdz jebkura liekvārdība), literāri pareizam un jāatklāj darba būtība. Jāatceras, ka tieši formulētais darba nosaukums būs galvenais kritērijs, pēc kā tiks vērtēts, vai darbs saturiski ir vai nav atbilstošs PD prasībām. Darba nosaukumam ir jāatspoguļo PD galvenās idejas, ko students PD izzinās.

Studentu interesējoša, tiesību zinātnē aktuāla (izņēmums ir pieļaujams attiecībā uz studiju darbu) temata izvēle ir PD būtiska sastāvdaļa. Līdz ar to rekomendējams pārdomāt tos studiju kursus, kas studiju ietvaros ir bijuši studentam vissaistošākie, kā arī šajos kuros apskatītos, studentu ieinteresējošos jautājumus. Lai izvēlētos PD tematu, studentam ir jāveic avotu, tai skaitā, literatūras, izpēte un jāprecizē problemātika, nepieciešamības gadījumā veicot pārrunas ar darba vēlamo vadītāju.

Jāņem vērā, ka sākotnējais viedoklis par to, ka ir pieejami daudz un dažādi avoti izvēlētā pētāmā jautājuma kontekstā, var nozīmēt to, ka studentam var rasties grūtības ar jaunu ideju izvirzīšanu un pamatošanu, ar iepriekš nepublicētu secinājumu izdarīšanu un konstruktīvu priekšlikumu piedāvāšanu. Tāpēc pirms temata izvēles ieteicams rūpīgi pārdomāt un izsvērt pētāmā jautājuma aktualitāti, savu kompetenci, avotos atrodamās informācijas zinātniskumu un citus faktorus, kas sekmē zinātnisku pieeju PD izstrādei.

Studentam ir jāņem vērā PD noteiktais apjoms un jāizvēlas tāda tiesību zinātnes problēma, pētnieciskais jautājums, lai tās pilnīga izpēte un analīzes izklāsts būtiski nepārsniegtu noteikto apjomu vai nebūtu mazāks kā MN noteiktais darba apjoms.

Ir pieļaujama studenta iepriekšējos PD izpētīto jautājumu ietveršana augstāka līmeņa PD, tos radoši un būtiski aktualizējot un pilnveidojot: pētījumu paplašinot horizontālā aspektā (piemēram, pētot papildu jautājumus, kuri netika pētīti zemāka līmeņa PD) vai padziļinot vertikālā aspektā (piemēram, pētot detalizētāk jautājumus, kas bija vispārīgi pētīti zemāka līmeņa PD). Nav pieļaujams, ka zemāka līmeņa PD nodaļas tiek mehāniski pārceltas (pārkopētas) augstāka līmeņa PD. Šajā gadījumā students ievadā sniedz atsauci, ka darbs ir ilgstošs pētījumus dažāda līmeņa studijās, un darbā ievieto citātus ar atsaucēm.

Vienlaicīgi ar PD temata formulējumu jāveido PD struktūra (satura rādītājs) jeb PD plāns. Tas jāveido tā, lai pētīto jautājumu izklāsts veidotu loģisku stāstījumu, pētniecības metodes jāizraugās tādas, ko izmantojot, tiks sasniegts darba mērķis. Gadījumā, ja studentam nav skaidrības par tiesību zinātnē izmantojamām pētniecības metodēm, ir rekomendējams iepazīties ar atbilstošo literatūru (pieejama arī RSU bibliotēkā).

* 1. **Pētnieciskā darba vadītāja izvēle**. Izvēloties PD tēmu, studentam jāizvēlas PD vadītājs. PD vada viens vadītājs, bet izņēmuma gadījumos var piesaistīt otru vadītāju vai konsultantu. PD konsultants ir savā jomā atzīts speciālists, viņam ir nepieciešamā izglītība, kā arī vismaz triju gadu profesionālā pieredze noslēguma darba tematiskajā jomā vai saistītā jomā.

Vadītājam ir jāiesaistās jau PD izstrādes pašā sākumā, palīdzot noformulēt PD tematu, pārbaudot studenta izstrādāto pētījuma plānu (satura rādītājs) un pārrunājot PD metodoloģiju. Studenta pienākums ir savlaicīgi sazināties ar potenciālo PD vadītāju, lai vienotos par sadarbību. Jāņem vērā, ka ne vienmēr izvēlētais PD vadītājs būs kompetents vadīt PD studenta izvēlētajā tēmā; tāpat iespējams, ka PD vadītāja akadēmiskā slodze ir nokomplektēta un nav iespējams vadīt vēl kādu PD. PD potenciālais vadītājs (vadītāji vai konsultants) saskaņo PD pieteikumu.

Ja students nevar izvēlēties PD vadītāju, ieteicams konsultēties ar programmas vadītāju vai JF atbalsta personālu potenciālā PD vadītāja noskaidrošanai. Students var arī rakstīt PD pieteikumu un tajā lūgt JF Domi nozīmēt PD vadītāju.

* 1. **Pētnieciskā darba pieteikuma apstiprināšana**. PD temata un vadītāja izvēle notiek, sadarbojoties studentam, potenciālajam darba vadītājam, studiju programmas vadītājam un akadēmiskās struktūrvienības vadītājam. PD pieteikumu (1. pielikums) sagatavo students, to saskaņojot ar potenciālo PD vadītāju (ja nepieciešami divi darba vadītāji – ar abu vadītāju vai konsultanta saskaņojumu). Pieteikumā pamato temata aktualitāti un juridisko problēmu, definē pētījuma mērķi un uzdevumus, jautājumus un norāda darbā izmantojamās metodes un avotus.

PD pieteikumu jāiesniedz līdz RSU JF Domes noteiktam datumam elektroniski. Studenta iesniegto PD pieteikumu RSU JF izskata studenta pieteikumu Domes sēdē. Gadījumā, ja pieteikumā students ir izteicis lūgumu nozīmēt darba vadītāju, tad JF Domes sēdē tiek nozīmēts darba vadītājs. Šajā gadījumā studenta pienākums ir pēc iespējas ātrāk sazināties ar nozīmēto darba vadītāju, lai vienotos par PD izstrādes gaitu. PD pieteikums bez darba vadītāja (vadītāju un/vai konsultanta) un programmas vadītāja akcepta RSU JF Domē netiek izskatīts.

RSU JF Dome var pieteikumu apmierināt, grozīt PD temata formulējumu vai noraidīt pieteikumu. Students tiek elektroniski informēts par Domes lēmumu. Ja students Domes lēmumam nepiekrīt, to var apstrīdēt divu nedēļu laikā, iesniedzot motivētu iesniegumu RSU JF prodekānam, kura lēmums nav apstrīdams.

Students var griezties JF Domē ar lūgumu piedalīties Domes sēdē laikā, kad tiek izskatīts viņa pieteikums un sniegt savus paskaidrojumus.

Ja PD rakstīšanas gaitā starp studentu un darba vadītāju, rodas atšķirīgi un savstarpēji izslēdzoši viedokļi par tēmā izskatāmo jautājumu, tad iepriekš minētajā kārtībā iesniedzams pieteikums PD temata izmaiņām, kas tiek izskatīts RSU JF Domē. Pieteikumā norādāmi iemesli temata grozīšanai un nepieciešams darba vadītāja akcepts.

Ja PD rakstīšanas gaitā starp studentu un darba vadītāju rodas atšķirīgi un savstarpēji izslēdzoši viedokļi par tematā izskatāmo jautājumu, tad kā vienam tā otram ir tiesības atteikties no sadarbības, iesniedzot rakstisku iesniegumu programmas vadītājam. PD vadītāja maiņa iespējama, kamēr PD nav iesniegts priekšaizstāvēšanai.

Programmas vadītājs informē RSU JF Domi par saņemto iesniegumu un 10 dienu laikā tiek pieņemts lēmumu par PD vadītāja maiņu, par ko elektroniski tiek informēts students un darba vadītājs.

* 1. **Pētnieciskā darba obligātās prasības**. Lai PD varētu uzskatīt par atbilstošu PD metodoloģijai, tajā ir jābūt – ievadam ar pētījuma aktualitātes un problēmas aprakstu; nodaļām, kurās tiek veikts pētījums; nobeigumam, kas satur no pētījuma pamatdaļas izrietošus secinājumus un priekšlikumus; kā arī izmantoto avotu un bibliogrāfijas sarakstam.

**Ievads.** Būtiska PDsastāvdaļa, kurā students iepazīstina lasītāju ar darbā pētītajiem jautājumiem un izstrādāto PD metodoloģiju. Jau PD pieteikumā students pamato izvēlētā temata aktualitāti un juridisko problēmu, ko detalizētāk izvērš PD ievadā. Lai veiktu PD, tematam ir jābūt aktuālam no teorijas un prakses viedokļa, kā arī PD obligāti jāsatur tiesību zinātnes problēmjautājumi.

**Nodaļas.** Šajā PD daļā tiek pētīti tie jautājumi, kurus students ir izvirzījis/noteicis satura rādītājā. Nodaļās nav citātu apkopojums, bet studenta analītisks darbs ar atlasītajiem avotiem, tiesu praksi, tiesisko regulējumu. Šajā PD daļā students analizē literatūras un citus avotus, izsaka kritiku par tiem, veido viedokļu polemiku, konstruktīvi argumentē, ieskicē secinājumus un priekšlikumus. PD izmantojama precīza, objektīva, aktuāla informācija, tai skaitā informācija par likumprojektiem un to nepieciešamība pētāmo jautājumu kontekstā.

Nodaļas parasti sastāv no teorētiskās un empīriskās daļas. Jurisprudences pētījumos empīrisko daļu veido tiesu prakses analīze, ko var neizdalīt atsevišķā PD nodaļā, bet implementēt nodaļu tekstā.

**Nobeigums.** PD nobeiguma daļa sastāv no secinājumiem, kuri izriet no PD pamatdaļā veiktās analīzes, un priekšlikumiem, kuri ir konkrēti, atbilstoši darba tematam, saturam un izriet no secinājumiem. Nav pieļaujams, ka PD nobeigums satur secinājumus un priekšlikumus, kas nav pētīti pamatdaļā. Nobeigumu neveido kā darba kopsavilkumu, bet kā secinājumus un priekšlikumus, kuri tiek numurēti atbilstoši nodaļām.

Secinājumi ir studenta oriģināli izteikumi (tēzes) par pētījumā izsecināto, tie nevar būt vispārzināmi. Secinājumi parāda studenta pienesumu un inovāciju tiesību zinātnē, respektīvi, šādi secinājumi pirms tam nav izteikti nevienā pētījumā. Priekšlikumi ir studenta viedokļa, ideju apkopojums un atspoguļojums, kas palīdz novērst PD ievadā konstatētās juridiskās problēmas un noregulēt problemātiskās tiesiskās attiecības. Šo iemeslu dēļ PD nobeigumā nelieto atsauces, jo šajā darba daļā students atspoguļo PD esenci un inovāciju.

Tā kā priekšlikumi ir studenta ieteikumi un risinājumi PD ievadā konstatētajām problēmām, jāatceras, ka priekšlikumi ne vienmēr var būt saistīti ar normatīvo aktu grozījumiem; tie var saturēt atšķirīgu tiesību normu interpretāciju, kā arī atšķirīgu tiesību normu piemērošanu.

**Izmantotie avoti un bibliogrāfija.** Lai nodrošinātu PD atbilstību pētījuma metodoloģijai, studentam ir jāizmanto zinātniski ticami avoti, kuri korekti jānoformē un jāievieto citātu atsauces. Pareiza un precīza atsauču lietošana, citējot, minot, pārstāstot viedokļus, faktus, datus – jebkura materiāla iekļaušana PD no iepriekš publicētiem, izstrādātiem, bet nepublicētiem darbiem, kā arī no citiem autoriem aizgūto domu izmantošana, ir jānorāda PD, izdarot atsauces uz izmantoto autoru un viņa darbu. Gadījumā, ja students, citējot, minot, pārstāstot viedokļus, faktus, datus, avotu nav norādījis atsauci vai atsaucē ietveramo informāciju tā, ka avota identifikācija nav iespējama, šāda rīcība kvalificējama kā plaģiātisms un turpmākā rīcība notiek saskaņā ar RSU Reglamentu I.

Visu PD izmantoto avotu sarakstu sauc par bibliogrāfiju. Avoti izkārtojami Izmantoto avotu un bibliogrāfijas sarakstā (7. pielikums) atbilstoši šo MN prasībām. PD tiek vērtēts ne tikai saturiskā kvalitāte, bet arī studenta prasme noformēt PD atbilstoši šiem MN. Ja studentam ir būtiskas neskaidrības par to, kā iekļaut informāciju, kas MN nav norādīta, studentam ir jākonsultējas ar darba vadītāju, nepieciešamības gadījumā iesaistot programmas vadītāju.

* 1. **Pētnieciskā darba struktūra**. PD satura un struktūras atbilstība izvēlētajam tematam – darba saturs un struktūra jāveido tā, lai secīgi atklātu izvēlētā temata būtību un problēmjautājumus. Darbu jāsadala nodaļās; nepieciešamības gadījumā – apakšnodaļās vai izvērstākā dalījumā. Nav pieļaujama tikai viena apakšnodaļa (piemēram, 1.1. apakšnodaļa bez 1.2. apakšnodaļas).

Nodaļu, apakšnodaļu daudzums, kā arī detalizētāka iedalījuma nepieciešamība ir atkarīga no izvēlētā temata specifikas un uzdevumiem, ko izvirzījis darba autors, lai sasniegtu formulēto mērķi un pētījuma jautājumus, un vispusīgi un pilnīgi atklātu darba temata būtību. Nodaļām, apakšnodaļām un izvērstākam iedalījumiem un tajās izklāstītajam jābūt savstarpēji loģiski saistītam un to secībai jāpauž attīstības virzība, kā arī autoram jāizvairās no liekas darba sadrumstalotības. Darba loģisko saistību students īsumā akcentē katras nodaļas, nepieciešamības gadījumā arī apakšnodaļas sākumā un beigās. Darba strukturējums nedrīkst paplašināt izvēlēto darba tematu, kas formulēts virsrakstā (izvēloties vēsturisko izpēti, tā parādāma tiesību institūta attīstības kontekstā).

RSU JF PD struktūra satur šādas sastāvdaļas:

1. titullapa (4. pielikums)
2. anotācija latviešu valodā un svešvalodā
3. darbā lietotie saīsinājumi (ja tas nepieciešams) (6. pielikums)
4. saturs (5. pielikums)
5. ievads
6. pamatdaļa (sadalās daļās, nodaļās un apakšnodaļās)
7. nobeigums
8. izmantoto avotu un bibliogrāfijas saraksts (7.pielikums)
9. pielikumi (ja tas nepieciešams)
10. galvojuma forma (8. pielikums)
	1. **Pētnieciskā darba izstrādes gaita**. PD izstrāde ir laikietilpīgs process, kas sastāv no vairākiem posmiem, kur PD rakstīšana ir tikai viens no tiem. Lai students varētu kvalitatīvu PD uzrakstīt, ir jāveic padziļināta pētāmā jautājuma un saistītās/-o tiesību nozares/-u izpēte. Līdz ar to rekomendējams, ka students PD pie bakalaura vai maģistra darba uzsāk savlaicīgi, atvēlot tam vairākus mēnešus. Students var sākt izstrādāt darbu pirms RSU JF noteiktā laika, kas paredzēts darba izstrādei, iesniedzot RSU JF Domei iesniegumu.

Students PD izstrādā patstāvīgi, sadarbojoties ar PD vadītāju. Sadarbības ietvaros PD vadītājs konsultē studentu par tam interesējošiem ar PD izstrādi un pētāmo tēmu saistītiem jautājumiem. Studentam ir pienākums iesniegt PD vadītājam PD nodaļas, kā arī pēcāk izstrādātu PD pārskatīšanai vadītāja noteiktajos termiņos.

PD ir laikietilpīgs un sarežģīts intelektuāls darbs, tāpēc ir nepieciešams ievērot PD izstrādā šādus posmus:

1. pētniecības virziena jeb tēmas izvēle;
2. literatūras un avotu atlase, pirmreizējā izpēte;
3. temata identificēšana, mērķa, uzdevumu un pētniecisko jautājumu formulēšana, metožu izvēle un satura izstrāde;
4. literatūras un avotu padziļināta izpēte, analīze;
5. pētnieciskā darba melnraksta izstrāde un saskaņošana ar PD vadītāju pa darba nodaļām;
6. darba uzlabošana, pilnveide;
7. pētnieciskā darba iesniegšana darba vadītājam un akcepta saņemšana priekšaizstāvēšanai;
8. priekšaizstāvēšana (bakalaura un maģistra darbiem);
9. darba pilnveidošana, ieteikumu iestrāde;
10. aizstāvēšana.

**III PĒTNIECISKĀ DARBA SADAĻU IZSTRĀDE**

10. Izstrādājot PD, tajā ir jāiekļauj šādas sadaļas: titullapa, anotācijas, saturs, saīsinājumu un skaidrojumu saraksts, ievads, pamatdaļa, nobeigums, izmantoto avotu un bibliogrāfijas saraksts, pielikumi, galvojuma un novērtējuma forma.

* 1. **Pētnieciskā darba titullapa**. Šim PD elementam nav pieļaujama nekāda modifikācija un inovācija. Titullapa ir jānoformē atbilstoši RSU apstiprinātam paraugam, kurā norādīts teksta izvietojums un burtu lielums (4. pielikums).
	2. **Pētnieciskā darba anotācija**. Anotāciju, kurā norāda PD nosaukumu, sagatavo latviešu valodā un vienā Eiropas Savienības oficiālajā valodā. Anotācijas mērķis ir sniegt priekšstatu par PD saturu, lai lasītājam īsumā būtu skaidrs, par ko ir veikts pētījums. Anotācijā izklāsta temata aktualitāti, identificētās problēmas, to būtību, pētījuma mērķi, īsi raksturo svarīgākos pētījuma rezultātus, norāda darba kopējo lappušu skaitu. Anotācijas apjoms ir līdz vienai lappusei. Anotācijā norāda 5-6 PD atslēgas vārdus. Studiju darbam anotācija būtu vēlama.
	3. **Pētnieciskā darba satura rādītājs**. Satura rādītāja virsraksts ir – SATURS.

Satura rādītāja struktūra atspoguļo pētījuma būtību, problēmas uzstādījums, agrākos pētījumus par attiecīgo jautājumu; autora izvirzītos pētījuma jautājumus vai hipotēzi; autora rīcībā esošos datus; šo datu analīzi; atbildi uz pētījuma jautājumiem vai hipotēzes pierādījums; secinājumus un priekšlikumus; iespējams arī pētījuma tālākās attīstīšanas perspektīvas.

Satura rādītājā secīgi, norādot atbilstošā punkta lappušu numurus, iekļauj:

1. anotāciju;
2. lietoto saīsinājumu un skaidrojumu sarakstu (ja tāds ir nepieciešams);
3. ievadu;
4. visu nodaļu un apakšnodaļu virsrakstus;
5. nobeigumu (iekļaujot secinājumus un priekšlikumus);
6. izmantoto avotu un bibliogrāfijas sarakstu;
7. pielikumu (ja tāds ir nepieciešams).
	1. **Pētnieciskā darba saīsinājumu un skaidrojumu saraksts.** Nepieciešamības gadījumā students var izstrādāt saīsinājumu un skaidrojumu sarakstu, lietotos terminus, saīsinājumus un simbolus sakārtojot alfabētiskā kārtībā. Saīsinājumi, simboli un termini jāraksta kolonnā, kuras kreisajā pusē ir saīsinājums, bet labajā – tā skaidrojums. PD ievieto lietoto saīsinājumu sarakstu, ja šādi saīsinājumi ir ne mazāk kā septiņi.
	2. **Pētnieciskā darba ievads.** Ievads ir PD daļa, kuru students raksta, lai iepazīstinātu lasītāju ar darbā pētāmajiem jautājumiem. PD ievadā students atspoguļo PD izmantoto metodoloģiju, kas norāda uz pētījuma rezultātu zinātnisko ticamību.

PD ievadā ir jāiekļauj un jāapraksta vienpadsmit metodoloģijas elementi, kuru izstrādes kvalitāte apliecinās darba zinātnisko ticamību. PD ir jāsāk ar ievada izstrādi, darba gaitā un pēc priekšaizstāvēšanas koriģējot ievada tekstu.

PD ievadā students: 1) sniedz temata izvēles pamatojumu, raksturojot tā aktualitāti, kur studentam jāpamato izvēlētā temata nozīmīgums un 2) jāsniedz problēmjautājumu pārskatu jeb pretrunu atklāšanu starp reālo situāciju un tiesisko regulējumu; 3) objektu un 4) priekšmetu, 5) formulē PD mērķi, un 6) uzdevumus, 7) pētījuma jautājumu/s vai hipotēzi, kā arī norāda 8) pētījuma metodes (izdalot vispārzinātniskās pētniecības un tiesību normu interpretācijas metodes atsevišķi) un 9) sniedz īsu ieskatu par to, kas darba ietvaros tiek pētīts empīriskajā daļā, 10) norādot arī izmantotos avotus un autorus. Nepieciešamības gadījumā students ievadā definē pētījuma robežas.

Temata **aktualitāti** un nozīmīgumu sabiedrībā students pamato ar statistikas datiem, autoru dažādiem viedokļiem, atšķirīgu tiesu praksi u.c. zinātniski ticamiem avotiem. Balstoties uz temata aktualitāti un nozīmīgumu, students paskaidro, kāpēc izvēlējies veikt pētījumu par attiecīgo jautājumu. Norāde, ka temats ir interesants vai patīk studentam, nav uzskatāma par pamatojumu. Temata nozīmīgumu var pamatot arī ar to, ka pētāmais jautājums vēl nav pietiekami izpētīts, ka tas ir tendenciozi izvērtēts u.tml. Šādā gadījumā studentam pamatojums ir detalizēti jāizvērš, norādot uz konkrētām problēmām vai skaidri identificējot to jautājumu loku, kas nav izpētīts.

Temata izvēles pamatojumā obligāti jāiekļauj juridiskās **problēmas** apraksts, akcentējot zinātnes teorētiskos aspektus, aktualitāti un problēmas risinājuma praktisko nepieciešamību. Tiesību zinātnē var izdalīt četrus galvenos problēmu veidus: 1) kāda jautājuma risināšana ir atstāta sabiedrības pašregulācijai, respektīvi, tiesiskā regulējuma valstī nav. Vai arī tiesiskais regulējums ir bet tas neatrisina praksē pastāvošās problēmas konkrētā jomā; 2) tiesiskais regulējums pastāv, bet tas ir nepilnīgs (šādas nepilnības var izpausties kā neskaidri uzrakstīta norma, deklaratīva norma vai pretrunīgas normas, kas veido tiesību kolīziju); 3) praksē sastopama atšķirīga tiesību normu interpretācija, kas noved pie nepareizas normas piemērošanas; 4) nevienveidīga tiesu prakse vai tiesu nolēmumu rezultātā tiek veidotas atšķirīgas tiesiskās attiecības līdzīgās situācijās.

PD jānosaka pētījuma **objektu** (joma, kurā autors ir iecerējis pētīt savā tēmā pieteiktās problēmas), ar kura palīdzību students nodala darbā pētāmos jautājumus no citām tiesību zinātnes nozarēm. Jurisprudencē pētījuma objekts vienmēr ir kāda veida tiesiskās attiecības. Kā arī **pētījuma priekšmetu** (pētāmā objekta aspekts, ko autors izvēlas par galveno, svarīgāko). Pētījuma priekšmets vienmēr būs daļa no pētījuma objekta – attiecīgo tiesisko attiecību veidojošais tiesiskais regulējums vai šī tiesiskā regulējuma piemērošana. Priekšmets ir cieši saistīts ar pētījuma problēmu: kāds problēmas veids noteikts, tas arī atspoguļosies priekšmetā. Ja darbā ir 1. un 2. problēma veids, tad priekšmets būs tiesiskais regulējums, ja darbā būs arī 3. un 4. problēmas veids, tad priekšmetā jāiekļauj arī tiesiskā regulējuma piemērošana.

PD **mērķis** ir paredzamais rezultāts, kuru autors pētniecības procesā vēlas sasniegt. PD mērķis ietver jautājumu: ko students pētīs darbā un kādā veidā mērķis tiks realizēts. PD mērķa formulējumam jābūt īsam, konkrētam, precīzam, PD tematam atbilstošam.

|  |
| --- |
| ***Iespējamie PD objekta, priekšmeta un mērķa formulējumi:***O: fiziskas personas un maksātnespējas procesa administratora tiesiskās attiecības.P: maksātnespējas procesa tiesiskais regulējums (var būt arī – un tā piemērošana)M: Pētnieciskā darba mērķis – izpētot fiziskās personas maksātnespējas procesa tiesību institūtu un izzinot tiesiskā regulējuma problēmas, izstrādāt ieteikumus fiziskās personas maksātnespējas tiesiskā regulējuma pilnveidei un esošo normu vienveidīgai izpratnei. |

Mērķa formulējums paver iespēju detalizēti raksturot mērķa sasniegšanai veicamos **uzdevumus**, kam jāatspoguļo mērķa sasniegšanas process. Uzdevumi parasti sakrīt ar satura lielajām nodaļām, kurās students definējis sava pētījuma gaitu un virzību.

Mērķis nedrīkst sakrist ar darba uzdevumiem, pētījuma jautājumiem, hipotēzi, priekšmetu vai objektu.

Ja students izvēlas PD formulēt pētījuma **jautājumus**, tad tiem jāparāda PD risināmā problēma un tās risinājums. PD var formulēt arī 2-3 jautājumus, uz kuriem pētījumā sniegs atbildi. Pētījuma jautājumiem jābūt saskaņotiem ar pētījuma uzdevumiem, bet tie nevar būt vienādi. Ja PD uzdevumi norāda pētījuma virzību (mērķa sasniegšanas process), tad pētījuma jautājumi sniegs atbildes uz izvēlētā temata būtiskām izpētāmām problēmām. Jāatceras, ka jautājumiem jānosedz visas PD mērķī ietvertās daļas, tāpēc obligāts ir jautājums par pētījuma problēmām un to risinājumu. PD pamatdaļā students nodaļās atbild uz ievadā uzdotajiem jautājumiem, bet nobeigumā ir jānorāda, vai atbildes uz izvirzītajiem jautājumiem atrastas.

Ja PD students izvirza pētījuma **hipotēzi**, ar kuras palīdzību tiek noformēti pieņēmumi par likumsakarībām, kuras ir saistītas ar pētniecisko problēmu, tad hipotēzi ir nepieciešams pārbaudīt pētījuma laikā, to apstiprinot vai noliedzot. Hipotēze izvirzāma, izmantojot algoritmu: JA…., TAD…. Nobeigumā studentam jānorāda, vai hipotēze apstiprinās, neapstiprinās vai daļēji apstiprinās. PD raksta vai nu jautājumus, vai nu hipotēzi.

PD ievadā jāsniedz īss pētījuma **metožu** izvērsts apraksts, tai skaitā visas tiesību normu interpretācijas metodes. Vispārzinātniskās pētniecības metodes jānodala no tiesību normu interpretācijas metodēm.

|  |
| --- |
| ***Ieteicamā literatūra pētījuma metožu izvēlei***1. Eko, U. *Kā uzrakstīt diplomdarbu*. Rīga, J.Rozes apgāds, 2006, 318 lpp.
2. Kristapsone, S. *Zinātniskā pētniecība studiju procesā*. Rīga, TURĪBA, 2014, 350 lpp.
3. Mārtinsone, K. (red.) *Ievads pētniecībā: stratēģija, dizaini, metodes*. Rīga, RaKa, 2011, 248 lpp.
4. Laiveniece, D. *Zinātniskās rakstīšanas skola*. Liepāja, LiePA, 2015, 150 lpp.
5. Rubanovskis, A. *Metodiskie ieteikumi studentu darbu izstrādāšanai un aizstāvēšanai*. Rīga, RaKa, 2011, 136 lpp.
6. Torgāns, K. *Juridiskā pētījuma rakstīšana*. Rīga, Tiesu nama aģentūra, 2001, 68 lpp.
7. *Zinātniskā rakstīšana un pētījumu rezultātu izplatīšana*/K. Mārtinsones un A. Pipares zina.redakcijā. Rīga, RSU, 2018, 301 lpp.
8. Bell, J. *Doing your Research Project.* 5th Edition. New York: Open University Press, 2010, p.224.
 |

PD jānorāda izmantoto **avotu un literatūras** klāsts. Analizējot publicēto literatūru par pētāmo jautājumu, jāraksturo tikai nozīmīgākie darbi, norādot uz to nozīmi attiecīgo koncepciju formulējumos, kā arī tajos esošās pretrunas, nepilnības, jaunajai situācijai nepieciešamo jaunu izvērtējumu.

Ievada noslēgumā īsumā jāraksturo **darba struktūra**.

Ievada apjoms ir 3-6 lappuses, bet ne vairāk kā 5% no darba kopējā apjoma.

* 1. **Pētnieciskā darba pamatdaļa**. Nodaļas, apakšnodaļas veido PD pamatdaļu – problēmjautājumu iztirzājumu, kurā tiek veikts pētījums, divos aspektos – teorētiskajā un empīriskajā.

Katrai nodaļai jāatspoguļo kāds pētāmās problēmas aspekts, tai jābūt organiski saistītai ar citām darba nodaļām. Studentam jāsniedz savs vērtējums, attieksme un tās pamatojums saistībā ar pētāmo jautājumu. Visiem PD galvenajās nodaļās apskatītajiem jautājumiem jāatbilst PD tematam, mērķim un uzdevumiem. Nodaļu un apakšnodaļu nosaukumiem jābūt kodolīgiem un precīzi jāatspoguļo faktisko saturu; nodaļām un apakšnodaļām jābūt loģiski saistītām vienai ar otru, lai PD kopumā veidotu vienu veselumu un loģiski izkārtotu secīgu izklāstu.

Katras nodaļas sākumā students sniedz īsu aprakstu par to, kādus jautājumus un kāpēc pētīs nodaļās un apakšnodaļās. Katras nodaļas, nepieciešamības gadījumā arī apakšnodaļas vai detalizētāka iedalījuma beigās, students var sniegt secinājumus par izpētīto jautājumu attiecīgajā iedalījumā, akcentējot un norādot problēmas.

Teorētiskās daļas ietvaros tiek pētītas tiesību normas, koncepcijas, zinātniskā literatūra un citi teorētiska rakstura avoti izvēlētajā tēmā. Teorētiskajā daļā autoram jāparāda savas zināšanas par pieejamo normatīvo bāzi un literatūru. Vēlams, lai students veido polemiku ar iepriekš izteiktajiem autoru viedokļiem, tāpat nepieciešams sniegt jēdzienu/terminu analītisku izvērtējumu. Pamatdaļā studentam jāatspoguļo teorētisko koncepciju un viedokļu salīdzinājums, kas atklāsies atsevišķās nodaļās un apakšnodaļās.

Empīriskās daļas ietvaros students pēta statistiku, tiesu praksi, teorētisko jautājumu praktisko piemērošanu. Studentam jāakcentē praksē pastāvošās problēmas un jādod to novērtējums.

Empīriskā daļa var nebūt izstrādāta kā atsevišķa nodaļa, bet integrēta darbā. Par teorētiskās un empīriskās daļas kopību vai nošķirtību autoram jānorāda PD ievadā vai nobeigumā.

#### PD valodas stils. Pamatdoma jāformulē īsi un kodolīgi. Jāizvairās no pirmās personas lietošanas, piemēram, *„es secinu”* vietā lietojot *„var secināt”* vai *„tiek secināts”*, *„es savā darbā pētīju”* vietā lietojot *„darbā tiek pētīts”*. PD var rakstīt arī trešajā personā, t.i., lietojot izteiksmi *“autors(-e) uzskata”*, *“pēc autora(-es) domām”*, bet šādā gadījumā studentam jānodrošina, lai nesajauktu viņu ar citiem PD minētajiem un citētajiem autoriem. Aizstāvot PD rezultātus, savukārt, tiek izmantota pirmā persona – “es prezentēju”, “es izpētīju” utt.

Studentam ir jāpārbauda lietoto teikumu un izteikumu precizitāte. Studentam ir jāievēro pareiza latviešu valodas ortogrāfija un interpunkcija, teksts ir jāveido atbilstoši mūsdienu latviešu literārās valodas stilistikas noteikumiem un jāizvairās no emocionāli tēlainas un sadzīviskas valodas elementiem, kas raksturīgi sarunvalodai, un liekvārdības. Studentam ir jālieto zinātniskais valodas stils

*Citvalodu vārdu rakstībā* jāņem vērā latviešu literārās valodas noteikumi. Cittautu personvārdi latviešu valodā atveidojami pēc iespējas tuvāk to izrunai (nevis rakstībai) oriģinālvalodā, un tie iekļaujami latviešu valodas gramatiskajā sistēmā. Lai novērstu pārpratumus, ieteicams aiz transkribētā īpašvārda, pirmo reizi to lietojot, dot iekavās tā oriģinālformu, piemēram, Entonijs Gidenss (Antony Giddens), Ogists Komts (Auguste Comte), Makss Vēbers (Max Weber).

* 1. **Nobeigums**. Nobeiguma apjoms ir 2 – 6 lappuses, bet ne vairāk kā 5% no darba kopējā apjoma.

Tajā PD autors izvērtē, vai un kā ir sasniegts izvirzītais mērķis, vai iegūtas atbildes uz pētījuma jautājumiem/vai hipotēze apstiprinājusies. Bakalaura un maģistra darba nobeigumā jāiekļauj no izpētes rezultātiem izrietošie secinājumi un priekšlikumi par visām PD nodaļām. Secinājumiem jānorāda uz studenta pētnieciskās darbības rezultātu kā kvalitatīvu un analītisku teorijas un prakses izvērtējumu. Secinājumi un priekšlikumi nedrīkst būt savstarpēji pretrunīgi. Tiem jābūt loģiskiem, pamatotiem ar datiem, viedokļiem, faktiem, darba autora atziņām, kas balstās vai izriet no pētījumā izmantotiem avotiem vai empīriskiem pētījumiem un ir atspoguļoti darbā.

Secinājumos un priekšlikumos atspoguļojas PD autora radošais ieguldījums izvēlētā temata izpētē. Tajos jāiekļauj tikai autora paša domas, atziņas, spriedumi, vērtējumi.

Secinājumi un priekšlikumi tiek noformēti tēžu vai atziņu veidā, PD satura izklāsta secībā, numurējot tos. Students var izvēlēties secinājumu un priekšlikumu noformēšanas secību: vispirms secinājumi un tad priekšlikumi vai secinājumi kopā ar priekšlikumiem. Jāņem vērā, ka kopējais secinājumu skaits var atšķirties no priekšlikumu skaita.

Studiju darbā students priekšlikumus var aizstāt ar savu vērtējumu izpētīto jautājumu tiesiskā regulējuma sakarā, saistot šo vērtējumu ar izdarītajiem secinājumiem. Tādejādi darba nobeigumā tiek vērtēta normatīvā regulējuma efektivitāte konkrētajā tiesību jomā. Tomēr no studenta tiek sagaidīti oriģināli secinājumi un priekšlikumi.

Izvirzot priekšlikumus normatīvā regulējuma uzlabošanai, katram priekšlikumam jābūt konkrētam. Formulējot priekšlikumus, jāņem vērā Ministru kabineta noteikumi *Normatīvo aktu projektu sagatavošanas noteikumi*,[[1]](#footnote-1) īpaši 2.9. nodaļa. Studentam vizuāli jāattēlo spēkā esošā redakcija, izceļot savu piedāvāto redakciju.

|  |
| --- |
| ***Iespējamais priekšlikuma formulējums, izceļot autora piedāvāto papildinājumu likumā:***Autors piedāvā izdarīt grozījumu Darba likuma 101. panta pirmās daļas 9. punktu, izsakot to šādā redakcijā: «[..] *tiek samazināts darbinieku skaits, nelikvidējot uzņēmumu.*» |

* 1. **Izmantoto avotu un bibliogrāfijas saraksts**. Izmantoto avotu un literatūras sarakstu veido avoti un literatūra, kas ietverta atsaucēs. Sarakstā iekļauj starptautiskos un nacionālos normatīvos aktus (ievērojot tiesību normu hierarhiju un dilstošo hronoloģiju), zinātniskās monogrāfijas, uzziņu literatūru un zinātniskos rakstus, žurnālu un avīžu rakstus, interneta resursus, arhīva materiālus, atmiņas, statistikas apkopojumus, intervijas u.c., kuru izpēte ir darba izveides pamats. Šajā sarakstā nav iekļaujami avoti, kas darba ietvaros nav izmantoti. Izmantotos avotus sarakstu students noformē, ievērojot MN 4. punktā noteikto. Paraugs avotu saraksta noformēšanai ir pievienots pielikumā (7.pielikums).
	2. **Pielikumi**. Lai pamatotu veiktos pētījumus un apkopoto praksi, PD pievieno atbilstošos dokumentus pielikumā. Tajos sniedz papildinformāciju – statistikas tabulas, fotogrāfijas, metodikas (metodisko procedūru aprakstus), pārskatus u.c. Tā ir informācija, kas palīdz labāk izprast un papildina PD saturu.

Pielikumus no pārējā PD atdala ar atsevišķi lapu, uz kuras pa vidu raksta: PIELIKUMI. **PIELIKUMI (24 pt)**

Pielikumu numerācijā, to novietojuma secībā, lietojami arābu skaitļi. Katram pielikumam to augšējā labajā stūrī jāieraksta pielikuma numurs un vārds „pielikums”, piemēram, „1.pielikums”. Ja PD ir tikai viens pielikums, to nenumurē, tikai norāda Pielikums. Lappuses vidū jāraksta katra pielikuma nosaukums – burtu lielums 12 punkti, treknraksts (bold), teksts centrēts. Katrs pielikums sākas jaunā lapā. Katram pielikumam ir jābūt pievienotam virsrakstam. Pielikumos ievieto tikai tos materiālus, kuri tieši attiecas uz darba saturu, ir darbā analizēti un nav publiski pieejami.

Pielikumā ievietotos attēlus, tabulas numurē ar arābu skaitļiem katra pielikuma ietvaros. Uz pielikumiem obligāti jāatsaucas tekstā.

* 1. **Galvojuma un novērtējuma forma**. Pēc pielikuma, ja tāds ir, autors pievieno parakstītu galvojumu (8.pielikums).

**IV PĒTNIECISKĀ DARBA NOFORMĒŠANAS VISPĀRĪGĀS PRASĪBAS**

1. PD tiek vērtēts ne tikai no saturiskā un zinātniskā aspekta, bet arī no noformēšanas aspekta. PD darba noformēšanas vispārīgās prasības attiecas arī uz klasificētiem darbiem.
	1. **Teksta organizācija un numerācija**. Darbus noformē datorrakstā uz standarta izmēra lapām (formāts A4 – 210x297 mm), **rakstot tekstu lapas vienā pusē**.

Lapām jāatstāj baltas malas. **Malu izmēri**:

1. labajā pusē – 20 mm;
2. kreisajā pusē – 30 mm;
* augšā – 20 mm;
* apakšā – 20 mm;

**Teksta** burtulielums **12 punkti**, rakstības veidam jābūt skaidri salasāmam – **Times New Roman,** intervāls starp rindiņām **1,5**. Tabulās, diagrammās, attēlos var izmantot mazāka izmēra rakstu zīmes. Tekstam visā darbā, t.sk., atsaucēs, jābūt izlīdzinātam no abām malām ar funkciju **Justify.**

**Lappušu numerācija** ir **lapas labajā apakšējā stūrī** bez papildu zīmēm. Titullapa nav jānumurē. Ar skaitli 2 numurē nākamo lapu aiz titullapas – lapu, kurā atrodas anotācija.

* 1. **Virsrakstu noformējums**. Virsrakstus tekstā izceļ ar lielāku burtu izmēru un treknrakstu (bold). Virsraksta attālums no iepriekšējā teksta 10-12 mm. Apmēram 6 mm attālumā no virsraksta sākas turpmākais teksts. Nodaļu nosaukumus raksta jaunā lapā, centrēti, izmantojot lielos burtus (16 pt). Piemēram, **1. NODAĻAS VIRSRAKSTS.**

Apakšnodaļu nosaukumus raksta tajā pašā lapā, kur nodaļa vai iepriekšējā apakšnodaļa. Izmanto mazos burtu (14 pt), treknrakstā (bold), virsrakstu centrējot. Piemēram, **1.1. Apakšnodaļas virsraksts.**

Ja darbā tiek izmantota vēl detalizētāka struktūra, tad šādi nodaļu nosaukumi rakstāmi ar mazajiem burtiem (12 pt), treknrakstā (bold), virsrakstu novietojot lapas kreisajā pusē. Piemēram, **1.1.1. Detalizētāka iedalījuma virsraksts.**

Pētījuma uztveramībai starp nodaļas nosaukuma un apakšnodaļas nosaukumu ieteicams ievadteksts, kurā paskaidro, kas un kāpēc tiks pētīts nodaļas ietvaros, kā arī sniegta sasaiste ar iepriekšējā daļā pētīto (veidojas loģiskā secība temata izpētei).

Virsrakstos NELIETO:

1. pārnesumus,
2. pasvītrojumus,
3. punktus.
	1. **Citātu un atsauču noformējums**. Atsauces uz avotiem un literatūru novieto lappuses apakšā, izmantojot funkciju **References\**Insert Footnote. Atsauces numurē secīgi visa darba ietvaros. Atsaucēm jābūt tādā pašā fontā kā pamattekstam, respektīvi – Times New Roman. Un atsauces jāizlīdzina no abām malām kā pamatteksts ar Justify taustiņu.

PD jābūt atsaucēm uz izmantotajiem avotiem un literatūru. Atsauces lietojamas tad, ja:

1. tekstā sniegts citāts;
2. tekstā dots citu autoru skaitliskais (statistiskais) materiāls, tabulas, attēli, formulas;
3. ietverts stāstījums – izklāstīts kādas personas viedoklis vai uzskati;
4. pieminēts kāds avots, pētījums, raksts, tiesas spriedums u.c.

Citātiem jābūt precīziem. Nedrīkst izraut no konteksta atsevišķu frāzi vai tās daļu un uz tā pamata veikt secinājumus. Ja tiek citēts no pētījuma svešvalodā, tad citāts jātulko un atsaucē jāmin citāta tulkojuma autors. Atsauces sniedz tajā valodā, kurā ir avots vai zinātniskā publikācija. Atsauci obligāti jānoslēdz ar avota vai izdevuma lappuses numuru, kurā ietverts citētais fragments, minētā doma, viedoklis vai skaitliskais (statistiskais) materiāls. Citējot tikai nelielu daļu no kāda teikuma, to drīkst gramatiski iekļaut tekstā. Arī šāds citāts ir jāliek pēdiņās, bet nav jāsāk ar lielo burtu (ja vien nav citu nosacījumu lielā burta lietošanai).

Normatīvo aktu citātus arī liek pēdiņās, bet konkrēto normu pantu, daļu un punktu numerāciju norāda tekstā vai atsaucē aiz publikācijas Latvijas Vēstnesī.

Ja darbā tiek izmantota cita autora teksts, kas nav tiešs citāts, bet galvenās domas atreferējums, tas nav liekams pēdiņās, bet izklāstāms studenta vārdiem, atsaucē norādot autoru un pirmavotu.

|  |
| --- |
| Paraugi:1. Latvijas Republikas Satversmes 104.pants nosaka, ka: „Ikvienam ir tiesības [..] saņemt atbildi pēc būtības. Ikvienam ir tiesības saņemt atbildi latviešu valodā”.
2. Kā uzskata/norāda profesors K.Dišlers, valsts dienests nav darba attiecības, bet īpašs dienesta veids2.

\_\_\_\_\_\_1 *Latvijas Republikas Satversme*: Latvijas Republikas likums. Latvijas Vēstnesis Nr. 43, 01.07.1993., 104. pants.2 Dišlers, K. *Ievads administratīvo tiesību zinātnē*. Rīga: [b.i.], 1938, 254.lpp. ***vai*** Skatīt arī K.Dišlers „*Ievads administratīvo tiesību zinātnē*” 254.lpp. |

Ja no viena un tā paša avota, t.sk., normatīvā akta, tiek izmantoti vairāki citāti, vienas PD lappuses ietvaros, kas atsaucēs sarindojas viena zem otras, tad pirmreizēji atsaucē attiecīgo avotu norāda pilnībā, bet nākamo atsauci noformē, rakstot “Turpat” un norāda tikai konkrētu lappusi vai panta, punkta numuru. Avotam svešvalodā lieto „Ibid” (latīņu valodā – turpat, tajā pašā vietā) un norāda konkrēto lappusi. Atsauču teksta burtu lielums 10 punkti, rakstības veidam jābūt skaidri salasāmam – Times New Roman, intervāls starp rindiņām 1,0; abas atsauču malas izlīdzinātas ar Justify taustiņu.

|  |
| --- |
| ***Paraugs:***\_\_\_\_\_\_\_\_\_\_\_\_\_\_\_\_\_\_\_\_\_\_\_1. Arājs, R., Dauriņa, V., Miesniece, A. *Tiesību normu piemērošana*. Rīga: Zvaigzne ABC, 1999, 80. lpp.
2. Turpat 7.lpp.
3. Meier, D. *The Law interpretation*. USA: McGraw-Hill, 2000, p.290.
4. Ibid p.394.
 |

* 1. **Tabulas, diagrammas un attēlu ievietošana pētnieciskajā darbā**. Pārskatāmības dēļ PD izmantoto skaitlisko informāciju ieteicams izvietot tabulās vai diagrammās. PD ilustrēšanai izmantojami arī dažādi attēli. Viena tabula vai attēls nedrīkst aizņemt vairāk kā 1/3 lapas. Jāatceras, ka, galvenokārt, visas tabulas un attēlus labāk pievienot kā pielikumus. Tikai gadījumos, kad tabulas vai diagrammu ievietošana tekstā nepieciešama teksta labākai uztverei un izpratnei, tās var ievietot pašā tekstā. Bet PD nedrīkst pārsātināt ar skaitlisko un/vai statistisko datu materiālu. Nelietderīgs statistiskais materiāls un lieki skaitļi apgrūtina darba izpratni. Skaitlisko materiālu, kas ievietots tabulās vai attēlots, PD ir jāanalizē.

Katrai tabulai jābūt kārtas numuram PD nodaļas vai apakšnodaļas ietvaros. Tabulas numurē ar arābu skaitļiem un numuru raksta virs tabulas, labajā pusē. Pirmais cipars (1) nozīmē PD nodaļas numuru, bet otrais (1) – tabulas kārtas numuru šajā nodaļā/apakšnodaļā. Piemēram, 3.2. tabula “Statistika par tiesu nolēmumiem” tiks izvietota 3. nodaļā un būs 2. tabula šajā nodaļā.

Katrai tabulai jādod tās saturam atbilstošs nosaukums (virsraksts). Nosaukumu raksta aiz tabulas zem numura, izkārtojot tabulas nosaukumu lapas labajā malā). Tabulas nosaukumu raksta ar maziem burtiem un lielo pirmo burtu, bez punkta nosaukuma beigās.

|  |
| --- |
| **1.att. Iesniegto un apmaksāto regresa prasību** **Nacionālajā veselības dienestā īpatsvars 2016.-2020.g.[[2]](#footnote-2)** |

Tabulas saturu sadala attiecīgās ailēs, kurām dod atbilstošus nosaukumus. Aiļu nosaukumiem jāsākas ar lielo burtu; apakšnosaukumiem, ja tie sastāda teikumu ar ailes nosaukumu – ar mazo burtu, ja tie ir patstāvīgi – apakšnosaukumu sāk ar lielo burtu. Daļu, nodaļu vai apakšnodaļu iesākt un pabeigt ar tabulu, diagrammu, shēmu vai attēlu nedrīkst. Ja tabulu pārnes nākamajā lappusē, kā arī ērtākai datu analīzei, ailes numurē ar cipariem. Pārnesot tabulu nākamajā lapā, vispirms jāraksta “tabulas turpinājums”, norādot tās numuru, pēc tam atkārto tabulas aiļu numerāciju. Tabulas, diagrammas, shēmas vai attēli jāizvieto PD tūlīt pēc pirmās norādes uz tām tekstā. Tabulas jāizvieto tā, lai tās būtu ērti pārskatāmas. Lielas tabulas, diagrammas, shēmas vai attēli, kas aizņem vairāk kā 1/3 no lappuses, jāievieto pielikumos, atsaucoties uz tām un analizējot tās tekstā. Atsaucoties uz tabulu tekstā, lieto vārda “tabula” saīsinājumu „skat.1.1.tab.”.

Visas citas ilustrācijas, izņemot tabulas, sauc par attēliem. Tos jāievieto darbā tūlīt pēc norādes uz tiem tekstā. Attēlus numurē ar arābu cipariem daļas ietvaros. Katram attēlam dod atbilstošu nosaukumu, kuru raksta aiz attēla numura, to novietojot lapas labajā malā. Nosaukumu raksta ar maziem burtiem un lielo pirmo burtu, bez punkta nosaukuma beigās. Ja attēlam vajadzīgi kādi paskaidrojumi, tos raksta zem nosaukuma. Aiz nosaukuma tādā gadījumā liek kolu.

Atsaucoties tekstā uz attēlu, vārdu “attēls” raksta saīsināti „skat.1.2.att.”. Attēlus jācenšas izvietot tā, lai tos varētu aplūkot, nepagriežot darbu. Attēliem, kas aizgūti no literatūras vai citiem avotiem, aiz nosaukuma dod atsauci uz tiem.

**Izmantoto avotu un bibliogrāfijas saraksts**. Izmantoto avotu sarakstā avotus un bibliogrāfiju sakārto zemāk norādītajā kārtībā, ievērojot prasības attiecībā uz norādāmo informāciju. Sarakstā avots izkārtojams pēc tā būtības ne pēc formāta, kādā students to ieguvis. Piemēram, raksts žurnālā *Jurista Vārds* būs ievietojams pie periodikas avotiem pat tad, ja students šo rakstu būs lasījis žurnāla elektroniskajā versijā. Tas pats, ja students lasa elektronisko grāmatu vai grāmatas fragmentu PDF formātā, šis avots būs jāievieto literatūras avotu sadaļā.

Normatīvie akti noformējami un izkārtojami saskaņā ar Oficiālo publikāciju un tiesiskās informācijas likuma un Administratīvā procesa likuma normās noteiktajam.

1. **Normatīvie akti:**
	1. Latvijas Republikas Satversme.
	2. Starptautiskie dokumenti un līgumi.
	3. Eiropas Savienības tiesību akti:
		1. Līgumi.
		2. Regulas.
		3. Direktīvas.
		4. Rezolūcijas.
		5. ES institūciju oficiālie dokumenti.
	4. Latvijas Republikas likumi.
	5. Latvijas Republikas Ministru kabineta noteikumi, rīkojumi.
	6. Pašvaldību saistošie noteikumi.
2. **Literatūra (monogrāfijas)**
3. **Periodika**
4. **Judikatūra un tiesu prakse**
	1. ES tiesas nolēmumi.
	2. Satversmes tiesas spriedumi. Satversmes tiesas tiesnešu atsevišķās domas.
	3. Latvijas Republikas Augstākās tiesas Senāta nolēmumi.
	4. Apgabaltiesu nolēmumi.
	5. Rajonu un pilsētu tiesu nolēmumi
	6. Latvijas Republikas tiesu prakses apkopojumi
5. **Interneta resursi** (šajā sadaļā ievietojamas likumprojektu anotācijas un likumdošanas stenogrammas)
6. **Citi avoti** (piemēram, ārvalstu tiesību akti, ievērojot to hierarhiju; intervijas u.c.)

Atbilstoši hierarhijai sakārtotos normatīvos aktus kārto dilstošā secībā pēc to izdošanas laika (piemēram, likums, kas izdots 2016.gadā, pēc tam norāda likumu, kas izdots 2015.gadā, 2009. utt. Tādā pašā dilstošā secībā sakārto Ministru kabineta noteikumus, pašvaldību saistošos noteikumus utt.).

Tiesību aktiem norāda to nosaukumu, veidu, publicēšanas vietni (laikraksta nosaukumu, izdošanas datumu, numuru vai citu). Nav pieļaujams norādīt interneta resursa adresi – tiesību akti ir publicēti oficiālā izdevumā, kas jānorāda kā tiesību akta avots.

Ja parlaments ratificējis starptautiskos dokumentus, izmantoto avotu sarakstā jānorāda ratificēšanas dati un atsauce uz Latvijas Vēstnesi. Ja dokuments nav ratificēts vai Latvija pievienojusies atsevišķām starptautiskā dokumenta normām/daļām, var norādīt interneta resursu.

Satversmes tiesas spriedumiem un tiesnešu atsevišķās domas norāda publikāciju Latvijas Vēstnesī.

|  |
| --- |
| Paraugs:1. *Latvijas Republikas Satversme*: Latvijas Republikas vai LV likums[[3]](#footnote-3). Latvijas Vēstnesis Nr.43, 01.07.1993.
2. Likums "*Par Apvienoto Nāciju Organizācijas Konvenciju par starptautiskajiem preču pirkuma-pārdevuma līgumiem*". Latvijas Vēstnesis Nr.170 (885), 03.07.1997.
3. *Starptautiskā konvencija par jebkuras rasu diskriminācijas izskaušanu*. Apvienoto Nāciju Organizācijas Ģenerālā Asambleja 1965. gada 21. decembra konvencija. Pieejams: [http://www.humanrights.lv/doc/vispaar/jebkdisk.htm - aplūkots 18.04.2013](http://www.humanrights.lv/doc/vispaar/jebkdisk.htm%20-%20apl%C5%ABkots%2018.04.2013).
4. Eiropas Parlamenta un Padomes Regula (ES) Nr.492/2011 (2011.gada 5.aprīlis) *par darba ņēmēju brīvu pārvietošanos Savienībā, dokuments neattiecas uz EEZ*. Oficiālais Vēstnesis L 141, 27.05.2011.
5. Eiropas Parlamenta un Padomes Direktīva 96/71/EEK (1996.gada 16.decembris) *par darba ņēmēju norīkošanu darbā pakalpojumu sniegšanas jomā*. Oficiālais Vēstnesis L 18, 21.08.1997.
6. *Krimināllikums*: Latvijas Republikas vai LV likums. Latvijas Vēstnesis Nr.199/200, 08.07.1998.
7. *Kārtība, kādā personas šķērso Latvijas Republikas valsts robežu*: Ministru kabineta 03.08.2020. noteikumi Nr. 721. Latvijas Vēstnesis Nr.128, 13.08.2020.
8. P*ar Rīgas pilsētas sabiedriskā transporta lietošanu*: pašvaldību saistošie noteikumi. Rīgas domes 28.02.2012. noteikumi Nr. 165. Latvijas Vēstnesis Nr. 37, 06.03.2012.
9. Satversmes tiesas 2011. gada 25. oktobra spriedums lietā Nr. 2011-01-01 „*Par Civillikuma 1068.panta pirmās daļas atbilstību Latvijas Republikas Satversmes 105.pantam*”. Latvijas Vēstnesis Nr.171, 28.10.2011. 14.3.1. punkts
10. Satversmes tiesas 2005. gada 21. novembra spriedums lietā Nr. 2005-03-0306 “*Par Ministru kabineta 2004. gada 22. aprīļa noteikumu Nr. 417 „Grozījumi Ministru kabineta 2002. gada 19. februāra noteikumos Nr. 74 ”Notiesāto darba samaksas kārtība brīvības atņemšanas iestādēs” atbilstību Latvijas Republikas Satversmes 91., 107. pantam un Eiropas Cilvēka tiesību un pamatbrīvību aizsardzības konvencijas 14. pantam*”. Latvijas Vēstnesis Nr.189, 25.11.2005.
11. Satversmes tiesas tiesnešu Gunāra Kūtra, Ulda Ķiņa un Sanitas Osipovas atsevišķās domas lietā Nr.2011-03-01 *"Par likuma "Par valsts sociālo apdrošināšanu" 5. panta ceturtās daļas un 21. panta 2.1 daļas atbilstību*[*Latvijas Republikas Satversmes*](https://likumi.lv/ta/id/57980-latvijas-republikas-satversme)[*1.*](https://likumi.lv/ta/id/57980-latvijas-republikas-satversme#p1)*un*[*109. pantam*](https://likumi.lv/ta/id/57980-latvijas-republikas-satversme#p109)*" (turpmāk - Spriedums), ar kuru apstrīdētās normas atzītas par atbilstošām*[*Latvijas Republikas Satversmei*](https://likumi.lv/ta/id/57980-latvijas-republikas-satversme). Latvijas Vēstnesis Nr.31, 23.03.2012.
 |

Literatūra

Literatūras sadaļā ietilpst: monogrāfijas, zinātniskie raksti, normatīvo aktu komentāri u.c. Literatūra noformējama alfabētiskā kārtībā – vispirms latīņu alfabēta valodās, pēc tam slāvu alfabēta valodās (kirilicā), tos pēc kārtas numurējot.

|  |
| --- |
| Paraugs: 1. Douglas, J. *Guide to landing a career in law enforcement*. [b.v.], McGraw-Hill Book Co, 2005, p.327.
2. *Francijas Nacionālās policijas augstāko ierēdņu profesionālā sagatavošana/* Sast. Z. Indrikovs. Rīga: Latvijas Policijas akadēmija, 1998, 62 lpp.
3. Lieljuksis, A. *Operatīvās darbības tiesiskās un praktiskās problēmas*. Rīga: Tiesu namu aģentūra, 2021, 335 lpp.
4. *Medicīnas tiesības/aut.kol. zin. red. S. Anševicas – Slokenbekas vadībā*. Rīga: Tiesu namu aģentūra, 798 lpp.
5. Zeppa-Priedīte, V. *Valsts amatpersonu kriminālprocesuālā imunitāte Latvijas kriminālprocesa tiesībās: promocijas darbs*. Rīga: Latvijas Universitāte Juridiskā fakultāte, 2010, 216 lpp.
6. Влах, И. *Государственная служба: векторы и технологии ее взаимодействия с институтами гражданского общества.* Закон и Жизнь. Nr.4, 2008, с.12-15.

7. Горшенева, И.А. *Полиция в механизме современного демократического государства*. Москва: Закон и право, 2004, c.174. |

Literatūrai literatūras sarakstā jānorāda attiecīgā avota kopējais lappušu skaits (piemēram, 294 lpp.). Ja raksts ņemts no zinātnisko rakstu krājumiem vai starptautisko konferenču referātu tēzēm, tad literatūras sarakstā norāda tās lappuses vai lappusi, kur attiecīgais raksts atrodams, piemēram, p. 29-34 (avotam angļu valodā), S. 487-499 (avotam vācu valodā), p. 254-269 (avotam franču valodā), 99. lpp. (avotam latviešu valodā); c.13-15 (avotam krievu valodā).

Literatūras sarakstu veido pēc darba autora uzvārda pirmā burta, bet, ja autors nav minēts, tad pēc darba nosaukuma pirmā burta. Katrai sarakstā izmantotajai literatūras vienībai norāda:

1. autora (-u) uzvārdu (-us) nominatīvā, aiz kura liek komatu, un vārda pirmo burtu, aiz kā liek punktu;
2. grāmatas nosaukumu, aiz kura liek punktu;
3. izdošanas vietu;
4. izdevniecību;
5. izdošanas gadu;
6. kopējo lappušu skaitu.

Gadījumā, ja izmantotajā izdevumā iztrūkst informācijas, avotu noformē, ievērojot zemāk norādīto:

1. izdošanas vieta – jālieto saīsinājums [B.v.] (bez vietas);
2. izdevējs – jālieto saīsinājums [B.i.] (bez izdevniecības);
3. izdošanas gads – jālieto saīsinājums [B.g.] (bez gada);
4. autors – jālieto saīsinājums [B.a.] (bez autora).

***Monogrāfijas***

Noformē (tāpat apraksta arī grāmatas, kam ir 2 vai 3 autori) šādi: grāmatas aprakstu sāk ar autora uzvārdu nominatīvā, aiz kura liek komatu, un iniciāli, aiz iniciāļa liek punktu. Ja grāmatai ir 2 vai 3 autori, tos min tādā secībā, kādā tie ir grāmatas titullapā, vienu no otra atdalot ar komatu. Autora (autoru) uzvārda izcēlums aprakstā nav obligāts. Grāmatas nosaukumu raksta tādā veidā, kādā tas rakstīts titullapā. Aiz grāmatas nosaukuma liek punktu, pēc tam raksta grāmatas izdošanas vietu ar pilnu vārdu nominatīvā (piem., Rīga, Liepāja, Vilnius, New York). Aiz izdošanas vietas liek komatu, aiz komata raksta izdevniecības nosaukumu nominatīvā (piem., LiePA, Zvaigzne ABC). Pēc izdevniecības nosaukuma liek komatu, tālāk seko izdošanas gads. Aiz izdošanas gada liek komatu un pēc tās seko ziņas par grāmatas lappušu kopskaitu.

|  |
| --- |
| Paraugs:1. Burgentāls, T. *Starptautiskās cilvēktiesības. Kodolīgs izklāsts.* Rīga: AGB, 2000,188 lpp.
2. Raihs, N. *Izprotot Eiropas Savienības tiesības: Kopienas tiesību mērķi, principi un metodes*. Rīga: Tiesu nama aģentūra, 2004, 80 lpp.
3. Shaw, J. *Law of the European Union*. [B.v.], Macmilan, 1996, p.443.
 |

***Autoru kolektīva (4 un vairāk autoru), redaktoru vai sastādītāju veidotas grāmatas***

Ja grāmatu sarakstījuši četri vai vairāk autoru, tad grāmatas aprakstu sāk ar tās nosaukumu, bet autorus (vai citas grāmatas tapšanā iesaistītās personas) raksta pēc nosaukuma aiz slīpsvītras. Aiz slīpsvītras pirms iniciāļa un uzvārda raksta personas atbildību un lomu grāmatas izstrādē (piem., Sast. – sastādītājs, sastādītāja, Red. – redaktors, redaktore u.tml.). Ziņas par izdošanas vietu, izdevniecību, izdošanas gadu un lappušu kopskaitu – kā viena autora grāmatām (sk. iepriekš).

|  |
| --- |
| Paraugs:1. *Palīgs pedagogam* / Aut. kol. A.Staris, L.Žukovs, A.Krūze u.c. Rīga: RaKa, 1999, 288 lpp.
2. *Psychology: Perspectives and Practice* / Ed. by S.M.Pfofflin, J.A.Sechzer, J.M.Fish, R.L.Thompson. New York, The New York Academy of Sciences, 1990, [IX], p.235. (Annals of the New York Academy of Sciences: Vol.602).
 |

***Studentu pētnieciskie un zinātniskie pētījumi***

Minot bakalaura, maģistra, doktora darbu, jānorāda tā autors, darba nosaukums, darba veids (bakalaura, maģistra vai doktora darbs) mācību iestāde un fakultāte, kurā darbs izstrādāts, pilsēta un izstrādes gads, lappušu skaits.

|  |
| --- |
| **Paraugs:**Krūmiņa, Z. *Cesijas līguma īpatnības: bakalaura darbs*. Rīga: Rīgas Stradiņa universitātes Juridiskā fakultāte, 2011, 64 lpp. |

Periodika

Atsevišķs raksts krājumā

Raksta bibliogrāfisko aprakstu, sāk ar autora uzvārdu, aiz kura liek komatu, un iniciāli, aiz tā liek punktu un raksta nosaukumu. Aiz raksta nosaukuma neliek punktu, bet aiz divām slīpsvītrām (//) seko grāmatas, rakstu krājuma bibliogrāfiskais apraksts. Grāmatai vai rakstu krājumam nedod kopējo lappušu skaitu, bet norāda lappuses, kurās atrodams izmantotais raksts

|  |
| --- |
| Paraugs:Siliņa, Z. Atnākšana: Stāsts // 21 no 21.gadu simteņa: Brālības A dzeja, proza, drāma. Rīga: Daugava, 1999,  272. – 289.lpp. |

#### *Raksts žurnālā*

Aiz žurnāla, periodiska rakstu krājuma nosaukuma raksta tā izdošanas gadu, sējuma (laidiena, daļas) numuru un lappuses, kurās publicēts izmantotais raksts.

|  |
| --- |
| Paraugs:1. Auziņa, Z. Palielinās algas// *Kārtība un Drošība*. Nr.0, 2007, 8 lpp.
2. Balodis, R., Kārkliņa, A. Divdesmit gadi kopš Latvijas Neatkarības deklarācijas: valststiesību attīstības tendences un risinājumi// *Jurista Vārds* Nr.17/18 (612/613), 27.04.2010.
3. Garjāns, M. *Transportlīdzekļa vadītāja bēgšanas kriminalizēšanas tiesiskie aspekti*// RSU elektroniskais juridisko zinātnisko rakstu žurnāls SOCRATES Nr. 3, 2020, 114. – 128. lpp.
4. Graudiņš, Z. Juridiskā metode *// Administratīvā un Kriminālā Justīcija* Nr.3/2010, 40.–47.lpp.
5. Patrikakou, E.N. Investigating the Academic Achievement of Adolescents with Learning Disabilities: A Structural Modeling Approach // *Journal of Education Psychology*, 1996, Vol. 88, N 3., p. 435 – 451.
 |

****Elektroniskie resursi****

Norādot publikācijas internetā nepieciešams norādīt publikācijas autora (ja tāds ir) uzvārdu un vārda pirmo burtu, publikācijas nosaukumu (ja tāds ir), publikācijas datumu, pilnu interneta adresi un datumu, kurā publikācija skatīta. Avoti izkārtojami alfabētiskā secībā.

|  |
| --- |
| Paraugs:1. Gonzalez, S. Brenda. Virtual school libraries: a dream or reality? 1996. Pieejams: [http://www.infotoday.html./?/123456 [sk. 13.02.2021.]](http://www.infotoday.html./?/123456%20%20%5bsk.%2013.02.2021.%5d)
2. *Tiesībsargs.* Pārskats par bērnu stāvokli Latvijā 2004.gadā. Pieejams: http://www.bernutiesibas.lv/download/bernu\_stavoklis\_parskats\_2004.doc [sk. 12.08.2012.].
3. Putniņa, A., Zīverte, L. “Neredzamās” viena dzimuma partneru ģimenes Latvijā. 2008. Pieejams: www.politika.lv/index.php?f=1299 [sk.14.02.2021.].
 |

Tiesu prakse

Tiesas nolēmumam norāda – tiesas, kur taisīts nolēmums (lēmums vai spriedums) nosaukumu, nolēmuma taisīšanas datumu, lietas numuru un norādi, kur tas atrodams (tiesas arhīvs, konkrēta publicēšanas vietne vai citu). Eiropas Savienības Tiesas vai Cilvēktiesību tiesas nolēmumiem norādīt lieta numuru un iesaistīto personu uzvārdus oriģinālrakstībā. Satversmes tiesas spriedumiem norāda publikāciju Latvijas Vēstnesī.

|  |
| --- |
| Paraugs:1. James v Thomas [2007] EWCA Civ 1212. Pieejams: http://www.familylawweek.co.uk/site.aspx?i=ed1113 [sk. 11.04.2011. ].
2. Satversmes tiesas 2011. gada 25. oktobra spriedums lietā Nr. 2011-01-01 „*Par Civillikuma 1068.panta pirmās daļas atbilstību Latvijas Republikas Satversmes 105.pantam*”. Latvijas Vēstnesis Nr.171, 28.10.2011. 14.3.1. punkts
3. Latvijas Republikas Augstākās tiesas Senāta Civillietu departamenta spriedumi un lēmumi 2008. Rīga: Tiesu namu aģentūra, 2009, 546 lpp.
4. Latvijas Republikas Augstākās tiesas Administratīvo lietu departamenta 25.02.2021. spriedums lietā Nr. SKA-510/2021 *Pašvaldības kompetence un tās robežas, ierobežojot azartspēļu organizēšanu tās administratīvajā teritorijā; Pašvaldības tiesības noteikt azartspēļu ierobežojumus teritorijas plānojumā un ierobežojums atsaukties uz teritorijas plānojumu, kurš ir izstrādes stadijā*. Pieejams: http://www.at.gov.lv/lv/tiesu-prakse/judikaturas-nolemumu-arhivs/administrativo-lietu-departaments/hronologiska-seciba?year=2021 [sk. 03.04.2021.]
5. Latvijas Republikas Augstākās tiesas Civillietu departamenta 11.03.2021. lēmums litā Nr. SPC-5/2021 *Izdevumu atlīdzība advokāta palīdzības samaksai kredītiestāžu maksātnespējas un likvidācijas lietās.* Pieejams: http://www.at.gov.lv/lv/tiesu-prakse/judikaturas-nolemumu-arhivs/administrativo-lietu-departaments/hronologiska-seciba?year=2021 [sk. 03.04.2021.]
6. Rīgas Kurzemes apgabaltiesas 01.02.03. spriedums lietā Nr.12354/1258//atrodas tiesas arhīvā.
7. Дело Прокопович против России Жалоба № 58255/00. Pieejams: [http://www1.umn.edu/humanrts/russian/euro/Rprokopovichcase.html - [sk. 27.03.2020.]](http://www1.umn.edu/humanrts/russian/euro/Rprokopovichcase.html%20-%20%5Bsk.%2027.03.2020.%5D%20) .
 |

Intervijas

Ja tekstā ir iekļauta informācija, kas iegūta, intervējot konkrētu personu, norāda intervējamās personas uzvārdu, vārda pirmo burtu. Temata nosaukumu, par ko notika intervija. Intervijas sniegšanas vietu un datumu.

|  |
| --- |
| Paraugs: Intervija – Krūmiņš, J. *Par vardarbības pret bērniem problemātiku Latvijā*. Rīga, 04.07.2021. |

Ārvalstu normatīvie akti:

Ja darbā tiek izmantoti citu valstu normatīvie akti, tie noformējami līdzīgi kā Latvijas Republikas normatīvie akti. Ja nav pieejama pilnīga informācija par ārvalstu normatīvo aktu, tiek pieļauta ārvalstu normatīvā akta interneta resursa noformējums.

|  |
| --- |
| Paraugs: Lietuvos Respublikos Darbo kodeksas (Lietuvas Republikas Darba kodekss): LT likums. Pieejams: <http://www.infolex.lt/ta/27274> [sk. 21.04.2021.]. |

Citi avoti un/vai nepublicētie materiāli

Ja PD tiek izmantoti citi nepublicēti avoti, kuru noformēšanas paraugs nav atrodams MN, jāvadās pēc principa, ka norādītajam avotam jābūt maksimāli precīzi raksturotam, lai to lasītājam būtu iespējams patstāvīgi identificēt un atrast.

**V PĒTNIECISKĀ DARBA PRIEKŠAIZSTĀVĒŠANA**

Pirms bakalaura un maģistra darba aizstāvēšanas notiek PD priekšaizstāvēšana. Ņemot vērā, ka SD ir sagatavošanās BD izstrādei, SD netiek noteikta recenzija un priekšaizstāvēšana. SD darba vadītājs sagatavo atsauksmi, kurā norāda sadarbību ar studentu, akcentē pieļautās kļūdas.

Darba priekšaizstāvēšanas laiku un priekšaizstāvēšanas komisijas sastāvu nosaka RSU JF dekāns. Priekšaizstāvēšanai tiek pielaisti tie studenti, kuriem ir izpildītas programmas prasības un kuri RSU JF norādītajā termiņā ir iesnieguši PD priekšaizstāvēšanai. Priekšaizstāvēšanai iesniedzamajam PD jābūt pilnībā izstrādātam un atbilstoši noformētam. PD jāiesniedz elektroniski, izmantojot RSU e-studiju platformu. Izņēmums ir klasificētie PD. Iesniegšanas termiņu nosaka RSU JF Dome, par ko informē studentus.

PD vadītājs informē RSU JF par PD virzīšanu priekšaizstāvēšanai. PD priekšaizstāvēšanas komisija PD bez darba vadītāja akcepta nepieņem vērtēšanai.

Priekšaizstāvēšanā studentam ir skaidri jādefinē PD mērķis un uzdevumi ir jāatklāj pētījuma problēma, jāparāda savs ieguldītais darbs un jāakcentē iegūtie rezultāti (secinājumu un priekšlikumu formā). Studentam ir jābūt gatavam atbildēt uz komisijas locekļu jautājumiem par PD būtību, pētnieciskajām metodēm, formu, virzību un atbilstību tematam saturiski un formāli, izvirzītajiem priekšlikumiem, izteiktajiem saviem secinājumiem.

Pēc PD priekšaizstāvēšanas JF Domes sēdē tiek nozīmēti PD recenzenti.

**VI PĒTNIECISKĀ DARBA AIZSTĀVĒŠANA**

Noteiktajā termiņā pilnībā izstrādātu atbilstoši šajos noteikumos noteiktajām prasībām noformētu ar vadītāju saskaņotu PD studējošais augšupielādē RSU e-studiju platformā. PD bez vadītāja saskaņošanas netiek virzīti uz PD aizstāvēšanu.

Darba vadītājs sniedz atsauksmi par studējošā PD. Ja darba vadītājs un/vai recenzents sniedzis negatīvu atsauksmi, tiek nozīmēts papildu recenzentu. Ja atkārtota recenzija ir negatīva, studējošais netiek pielaists pie PD aizstāvēšanas ar RSU JF Domes lēmumu. Šis lēmums nav apstrīdams. Studējošajam ir tiesības apstrīdēt RSU eksmatrikulācijas lēmumu Augstskolu likuma noteiktajā kārtībā.

#### Bakalaura un maģistra darba aizstāvēšana

PD aizstāvēšana notiek atklāti, piedaloties autoram, iespēju robežās darba vadītājam un recenzentam. PD autors uzstājas ar **7 minūšu** garu prezentāciju, izmantojot atbilstošu programmatūru, piemēram, Power Point, kurā izklāsta veiktā pētījuma:

1. aktualitāti un juridisko problēmu,
2. mērķi,
3. uzdevumus,
4. pētījuma jautājumus vai hipotēzi,
5. pētījuma rezultātus,
6. galvenos secinājumus un priekšlikumus,
7. atbildes uz recenzenta jautājumiem.

PD aizstāvēšanā students galveno akcentu liek uz secinājumiem un priekšlikumiem. Gadījumā, ja students neiekļaujas prezentācijai noteiktajā laikā, tā var tikt pārtraukta. Ja PD recenzents ir uzdevis jautājumus par izstrādāto PD, pēc prezentācijas students sniedz īsas un konkrētas atbildes uz recenzenta uzdotajiem jautājumiem, un nepieciešamības gadījumā izsaka argumentētu viedokli, kāpēc nepiekrīt recenzijā paustajam viedoklim. Pēc studenta prezentācijas PD novērtēšanas komisija uzdod jautājumus. Kopējais PD aizstāvēšanas laiks līdz 15 min. Students var samazināt PD aizstāvēšanai noteikto prezentācijas laiku, bet komisija nav tiesīga studentu pārtraukt pirms aizstāvēšanai atļautā prezentācijas laika beigām.

#### Vērtēšana

Pēc studenta ziņojuma uzklausīšanas, iepazīšanās ar darba vadītāja, recenzenta rakstisku vērtējumu, atbilžu noklausīšanās uz uzdotajiem jautājumiem, diskusijas, komisija savu lēmumu pieņem slēgtā sēdē, atklāti balsojot. PD tiek vērtēts 10 ballu sistēmā, kur vērtējums tiek veidots no darba vadītāja, recenzenta un komisijas locekļu kopīga vērtējuma. PD novērtēšanas komisijas lēmumu, novērtējot PD, var apstrīdēt saskaņā ar RSU Studiju reglamentu I.

**VII PIENĀKUMI UN TIESĪBAS BAKALAURA UN MAĢISTRA DARBA IZSTRĀDES, PRIEKŠAIZSTĀVĒŠANAS UN AIZSTĀVĒŠANAS GAITĀ**

**Studenta pienākumi un tiesības**

Studenta pienākumi ir:

1. veicot PD temata izvēli, tā pieteikšanu, noformēšanu, priekšaizstāvēšanu un aizstāvēšanu, ievērot MN prasības;
2. patstāvīgi izvēlēties PD vēlamo tematu, patstāvīgi izvēlēties darba vadītāju, komunicējot ar izvēlēto darba vadītāju, vienoties par izvēlētā temata precīzu formulējumu, saskaņot izvēlēto temata formulējumu ar programmas vadītāju MN paredzētajā termiņā;
3. atbilstoši studiju programmai līdz studiju plānā noteiktajam datumam nokārtot visus akadēmiskos un studiju maksu parādus (ja tādi ir);
4. saskaņā ar MN noteikto kārtību iesniegt pieteikumu bakalaura un maģistra darba izstrādei RSU JF sekretariātā noteiktajā termiņā ar PD vadītāja un programmas vadītāja akceptu;
5. pēc PD temata, darba vadītāja un plānotā satura apstiprināšanas RSU JF Domes sēdē, sazināties ar darba vadītāju un vienoties par PD izstrādes gaitu, t.i., kad, kur, kādā formātā (izdrukātā veidā vai elektroniski) un cik bieži PD tiks iesniegts darba vadītājam pārbaudei;
6. savlaicīgi sadarboties ar darba vadītāju, tajā skaitā, ievērot darba vadītāja noteiktos termiņus PD pirmreizējai iesniegšanai un atkārtotai pārbaudei, ja tāda nepieciešama, ņemt vērā norādījumus, nepieciešamības gadījumā precizēt, papildināt vai pārstrādāt PD;
7. izpildot MN noteiktās prasības, iesniegt PD priekšaizstāvēšanai;
8. nodrošināt PD priekšaizstāvēšanu ar slaidu prezentāciju;
9. izpildot noteiktās prasības, iesniegt PD aizstāvēšanai;
10. nodrošināt PD aizstāvēšanu ar slaidu prezentāciju;
11. iepazīties ar PD recenziju (izņemot SD), atbildēt uz recenzenta uzdotajiem jautājumiem; pretenziju gadījumā PD aizstāvēšanas laikā sniegt savu argumentētu viedokli par PD recenziju.

Studenta tiesības ir:

1. brīvi izvēlēties PD tematisko ievirzi, argumentējot savu izvēli;
2. pieprasīt ikvienas MN norādītās personas savlaicīgu pienākumu izpildi, tajā skaitā, pieprasīt darba vadītājam veikt šajos noteikumos noteiktos pienākumus;
3. piesaistīt PD konsultantu;
4. lūgt RSU JF Domi nomainīt darba vadītāju, motivējot savu lūgumu un norādot vēlamo vadītāju. RSU JF Domes lēmums par vadītāja nomaiņu nav apstrīdams;
5. iepazīties ar PD recenziju divas kalendārās dienas pirms nozīmētās PD aizstāvēšanas dienas;
6. students var paust savu argumentētu viedokli par recenziju arī PD aizstāvēšanā;
7. iesniegt apelāciju par PD aizstāvēšanas komisijas lēmumu saskaņā ar RSU Studiju reglamentu;
8. kontaktēties ar programmas vadītāju par visiem jautājumiem, kas ietverti MN.

Darba vadītāja pienākumi un tiesības

#### Darba vadītāja pienākumi:

1. komunicēt ar studentu jautājumā par iespējamās PD temata izvēli. Komunikācijas rezultātā formulēt PD tematu, sniegt palīdzību PD struktūras izstrādē, ieteikt pētāmos avotus un literatūru, akceptēt pieteikumu PD izstrādei;
2. vienojoties ar studentu, noteikt konsultāciju laiku un veidu, PD melnraksta iesniegšanas termiņus u.c. ar PD izstrādi saistītos jautājumus;
3. konsultēt studentu par viņu interesējošiem jautājumiem izvēlētā PD temata ietvaros;
4. pārbaudīt iesniegto PD, tajā skaitā, tā atbilstību MN, norādīt uz tā nepilnībām un nepieciešamajiem labojumiem;
5. pirms PD iesniegšanas priekšaizstāvēšanai informēt programmas vadītāju par savu akceptu vai atteikumu virzīt studenta izstrādāto PD uz priekšaizstāvēšanu;
6. pirms PD iesniegšanas aizstāvēšanai informēt programmas vadītāju par savu akceptu vai atteikumu virzīt studenta izstrādāto PD uz aizstāvēšanu;
7. iesniegt rakstveida atsauksmi (ne vēlāk kā līdz PD iesniegšanas dienai RSU e-studiju platformā) par studenta PD, kas ar pētnieciskā darba vadītāja akceptu iesniegts aizstāvēšanai, norādot vērtējumu un lēmumu par PD virzību aizstāvēšanai (2.pielikums).

Darba vadītāja tiesības:

1. prasīt studentam ievērot MN un izpildīt tajos minētos pienākumus attiecībā uz PD izstrādi, noformēšanu un aizstāvēšanu;
2. atteikties vadīt studenta PD, ja students neievēro MN un/vai darba vadītāja prasības, neievēro noteiktos PD izstrādes termiņus, nepilda savas studiju līgumā uzņemtās saistības. Par šādu lēmumu darba vadītājs nekavējoties informē programmas vadītāju;
3. prasīt studentam ievērot PD izstrādes grafiku;
4. izteikt rakstisku viedokli par darba vadītāja nomaiņu, ja šādu vēlmi izsaka students;
5. gadījumā, ja PD neatbilst MN prasībām, students nav ņēmis vērā darba vadītāja ieteikumus vai iebildumus, students nav sadarbojies ar darba vadītāju vai darba vadītājs uzskata, ka PD nav pabeigts vai pilnīgi izstrādāts, darba vadītājam ir tiesības nevirzīt PD uz priekšaizstāvēšanu un/vai aizstāvēšanut. Motivēts lēmums jānorāda darba vadītāja atsauksmē;
6. piedalīties PD priekšaizstāvēšanā un aizstāvēšanā;
7. izteikt argumentētu viedokli par darba recenziju PD aizstāvēšanas komisijai.

Minētās tiesības un pienākumi attiecināmi uz studiju darba izstrādi tikai tiktāl, ciktāl to paredz MN.

Pētnieciskā darba recenzija

Recenzijas nozīme:

Recenzijas (3. pielikums) mērķis, ir pamatojoties uz speciālista izteikto kritisko PD vērtējumu, motivēt studentu PD aizstāvēšanas gaitā pievērst savu un komisijas uzmanību uz PD veiksmēm un izskaidrot varbūtējās neveiksmes, tādejādi ar pārdomātu PD aizstāvēšanu, veicinot iespējami augstāka novērtējuma saņemšanu.

Recenzijā dotais vērtējums un studenta spējas reflektēt uz recenzenta viedokli un jautājumiem būtiski ietekmē PD vērtējumu.

#### Recenzenta atbildība:

Recenzents ir atbildīgs par objektīva, izvērtēta un pamatota novērtējuma sniegšanu studenta PD. Recenzents ir atbildīgs par MN saturiski un noformējuma ziņā neatbilstoša PD nepielaišanu aizstāvēšanai. Recenzenta pienākums ir savlaicīgi brīdināt programmas vadītāju par PD atklātajiem būtiskajiem trūkumiem.

Recenzents ir atbildīgs par savlaicīgu recenzijas iesniegšanu.

Recenzenta pienākums ir izvērtēt PD atbilstību MN un objektīvi to novērtēt ar vērtējumu 10 ballu sistēmā; rakstiski uzdot jautājumus studentam par PD problemātiku; iesniegt recenziju saskaņā ar MN pievienoto formu (3. pielikums) ne vēlāk kā trīs kalendāra dienas pirms PD aizstāvēšanas.

Recenzentam nav tiesību atteikties recenzēt PD, ja šādu pienākumu viņam ir uzlikusi RSU JF Dome, tikai rakstiski triju darba dienu laikā pēc Domes lēmuma par pienākumu recenzēt PD saņemšanas, recenzents, dodot savu skaidrojumu savam atteikumam var atteikties recenzēt PD.

Recenzentam ir tiesības piedalīties PD aizstāvēšanā, bet nav tiesību uzdot papildjautājumus.

**PIELIKUMI**

**1.pielikums**

**Pētnieciskā darba pieteikuma veidlapa**

Rīgas Stradiņa universitātes

Juridiskās fakultātes dekānam

Jānim Grasim

|  |
| --- |
| Juridiskās fakultātes |
| pilna/nepilna laika klātienes |
| Akadēmiskā bakalaura studiju programmas |
| „Tiesību zinātne” |
| Studiju gada studenta (-es) |
|  |
| (vārds, uzvārds) |
|  |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  |  |  |  |  | - |  |  |  |  |  |

(personas kods)

|  |
| --- |
|  |
| (apliecības nr.) |

**Pieteikums**

**Studiju/Bakalaura/Maģistra darba izstrādei**

|  |  |
| --- | --- |
| **Piesaku darba tematu:** |  |
|  |

|  |  |
| --- | --- |
| **Temata nosaukums angļu valodā** |  |
|  |

|  |  |
| --- | --- |
| **Temata izvēles pamatojums** |  |
|  |
|  |
|  |
|  |

|  |  |
| --- | --- |
| **Darba struktūra (satura rādītājs)** |  |
|  |
|  |
|  |
|  |

|  |
| --- |
| **Darba izstrādes gaitā pielietojamās metodes un izziņas avoti (nosaukt):** |
|  |
|  |
|  |
|  |

|  |  |  |  |  |
| --- | --- | --- | --- | --- |
| 2021.gada  | \_\_\_. | \_\_\_\_\_\_\_\_\_\_\_ | Studenta (-es) |  |
|  |  |  |  | **(paraksts)** |
|  |  |  |  |  |
| Zinātniskais vadītājs |  |  |  |  | 2021.gada | \_\_\_\_ | \_\_\_\_\_\_\_\_\_ |
|  | zinātniskais grāds, Vārds, uzvārds  |  | (paraksts) |  |

|  |  |  |  |  |  |  |  |
| --- | --- | --- | --- | --- | --- | --- | --- |
| Juridiskās fakultātes dekāns | **Dr.iur. Jānis Grasis** |  |  |  | 2021.gada | \_\_\_. | \_\_\_\_\_\_\_\_\_\_ |
| zinātniskais grāds, Vārds, uzvārds  |  | (paraksts) |  |

|  |  |
| --- | --- |
| Darba temats apstiprināts |  |
| (JF Domes sēdes datums un numurs) |

**2.pielikums**

**Pētnieciskā darba vadītāja atsauksme**

ATSAUKSME

par

Rīgas Stradiņa universitātes Juridiskās fakultātes akadēmiskās bakalaura (maģistra) studiju programmas “Tiesību zinātne”

Studenta/-es Vārds Uzvārds studiju, bakalaura, maģistra darbu

Darba nosaukums:

|  |  |
| --- | --- |
| Darba vadītājs (-a): | X |

 (akadēmiskā/zinātniskā grāda nosaukums, vārds, uzvārds)

|  |
| --- |
| Pētniecisko darbu izstrādāšanas, noformēšanas un aizstāvēšanas metodisko noteikumu ievērošana:  |

|  |
| --- |
| Studiju, bakalaura, maģistra darba novērtējums:  |

Datums

202\_\_. gada \_\_\_. \_\_\_\_\_\_\_\_\_\_\_\_\_\_\_\_ Paraksts \_\_\_\_\_\_\_\_\_\_\_\_\_\_\_\_\_\_

3.pielikums

Pētnieciskā darba recenzija

RĪGAS STRADIŅA UNIVERSITĀTE

Juridiskā fakultāte

Studiju darba/ bakalaura darba/maģistra darba

studiju programma

„TIESĪBU ZINĀTNE”

RECENZIJA

|  |  |
| --- | --- |
| Studente/s  | Studiju/bakalaura/maģistra darba nosaukums |
|  |  |

1. Temata aktualitāte un tās pamatojums.
2. Ievada pamatotība un satura atbilstība darba nosacījumiem un tematam.
3. Darba struktūra un satura izklāsts (satura izklāsta loģiskums).
4. Teorētiskās daļas novērtējums (tiesību aktu un koncepciju izmantojums, literatūras izpētes kvalitāte un apjoms).
5. Praktiskās daļas novērtējums (metodikas atbilstība, pētījuma novitāte, datu apstrāde, analīze un interpretācija).
6. Teorētiskās daļas un praktiskās daļas saistība.
7. Secinājumu un priekšlikumu kvalitāte un saistība ar darba aktualitātes pamatojumu.
8. Darba vizuālais noformējums, gramatika un valodas stils.
9. Vispārējais zināšanu līmenis apskatāmajā jautājumā.

Virzīt uz aizstāvēšanu/Nevirzīt uz aizstāvēšanu.

1. Recenzenta jautājumi: Obligāti !

Darba kopējais novērtējums ar atzīmi. Obligāti!

(aizpildīt atsevišķā veidlapā)

|  |  |
| --- | --- |
| Recenzents |  |
| Akadēmiskais/zinātniskais grāds |  |
| Darba vieta |  |
| Ieņemamais amats |  |

Datums

202\_\_\_\_. gada \_\_\_. \_\_\_\_\_\_\_\_\_\_\_\_\_\_\_\_ Paraksts \_\_\_\_\_\_\_\_\_\_\_\_\_\_\_\_\_\_

4.pielikums

**Pētnieciskā darba titullapa**

Rīgas Stradiņa universitāte

Juridiskā fakultāte

Akadēmiskā bakalaura/maģistra studiju programma

„Tiesību zinātne”

(Times New Roman, 14 fonts)

BAKALAURA DARBS/MAĢISTRA DARBS

(Nosaukums, 14 fonts, Caps Lock, bold)

(NOSAUKUMS: TIMES NEW ROMAN, 16 FONTS, BOLD)

Darba autore (-s):

Ilze Bērziņa

Studenta apliecības Nr. 090000

Darba konsultants (ja nepieciešams):

Jānis Kociņš

Satversmes tiesas tiesnesis

Darba vadītāja (-s):

Dr.iur., asociētais profesors Jānis Bērziņš

RSU Juridiskā fakultāte

Rīga 20…

5. pielikums

**Pētnieciskā darba satura lapas noformējuma paraugs**

**SATURS**

Anotācija 2

Ievads 5

* 1. IEROBEŽOTAS RĪCĪBSPĒJAS KONCEPTS UN TĀ ATTĪSTĪBA LATVIJAS REPUBLIKĀ 9
	2. Rīcībnespējas noteikšana līdz 31.12.2011. 9
	3. Nepieciešamība izstrādāt jaunu rīcībspējas ierobežošanas koncepciju 16
	4. Pagaidu regulējums 23
	5. Jaunās koncepcijas saturs 24
1. PERSONAS AR IEROBEŽOTU RĪCĪBSPĒJU PERSONISKĀS UN MANTISKĀS TIESĪBAS 28
	1. Personiskās tiesības 28
	2. Mantiskās tiesības 31
	3. Personisko un mantisko tiesību praktiskās piemērošanas problēmas 35
2. TIESVEDĪBA IEROBEŽOTAS RĪCĪBSPĒJAS ATZĪŠANĀ UN PĀRSKATĪŠANĀĀ 46
	1. Rīcībspējas ierobežojuma pārskatīšanas kārtība 46
	2. Pagaidu aizgādnība 48
	3. Rīcībspējas ierobežošana garīga rakstura vai citu veselības traucējumu dēļ 49
	4. Rīcībspējas ierobežošana izlaidīgas vai izšķērdīgas dzīves, alkohola vai citu apreibinošo vielu pārmērīgas lietošanas dēļ 51
	5. Lietu iztiesāšanas kārtība 56
	6. Tiesas spriedums par rīcībspējas ierobežošanu 59
3. BĀRIŅTIESAS UN AIZGĀDŅA PIENĀKUMI UN TIESĪBAS PERSONAS AR IEROBEŽOTU RĪCĪBSPĒJU TIESĪBU NODROŠINĀŠANĀ 63
	1. Bāriņtiesu pienākumi un tiesības 63
	2. Aizgādņa pienākumi un tiesības 68

Nobeigums 73

Izmantoto avotu un bibliogrāfijas saraksts 81

Pielikumi 85

6.pielikums

Pētnieciskajā darbā lietoto saīsinājumu paraugs

DARBĀ LIETOTIE SAĪSINĀJUMI**[[4]](#footnote-4)**

CL – Civillikums

ECT – Eiropas Cilvēktiesību tiesa

ES – Eiropas Savienība

KL - Krimināllikums

latīņ. – no latīņu valodas

LV – Latvijas Republika

OECD - Organisation for Economic Co-operation and Development

VPIL – Valsts pārvaldes iekārtas likums

**7.pielikums**

**Izmantoto avotu un bibliogrāfijas saraksta paraugs**

**Izmantoto avotu un bibliogrāfijas saraksts**

**Normatīvie akti**

1. *Latvijas Republikas Satversme*: LV vai Latvijas Republikas likums\*. Latvijas Vēstnesis Nr.43, 01.07.1993.

*\* students izvēlas, kuru pierakstu izmantot pētījumā: pilnu valsts nosaukumu vai saīsinājumu LV. Abus izmantot n*

1. *Cilvēka tiesību un pamatbrīvību aizsardzības konvencija*: starptautisks dokuments. Latvijas Vēstnesis Nr.143/144, 13.06.1997.
2. *Eiropas padomes Konvencija par savstarpējo palīdzību krimināllietās*: starptautisks dokuments. Latvijas Vēstnesis Nr.91/92. 09.04.1997.
3. *Likums „Par Latvijas Republikas un Krievijas Federācijas līgumu par Latvijas un Krievijas valsts robežu”:* LV vai Latvijas Republikas likums. Ziņotājs Nr.12, 28.06.2007.
4. *Par darba ņēmēju brīvu pārvietošanos Savienībā, dokuments neattiecas uz EEZ*: Eiropas Parlamenta un Padomes Regula (ES) Nr.492/2011 (2011.gada 5.aprīlis). Oficiālais Vēstnesis L 141, 27.05.2011.
5. *Par patērētāju tiesībām un ar ko groza Padomes Direktīvu 93/13/EEK un Eiropas Parlamenta un Padomes Direktīvu 1999/44/EK un atceļ Padomes Direktīvu 85/577/EEK un Eiropas Parlamenta un Padomes Direktīvu 97/7/EK:* Eiropas Parlamenta un Padomes direktīva 2011/83/ES. Pieņemta 25.10.2011. Eiropas Savienības Oficiālais Vēstnesis 22.11.2011., L 304/64.
6. *Par tāda principa īstenošanu, kas paredz vienlīdzīgu attieksmi pret vīriešiem un sievietēm attiecībā uz darba, profesionālās izglītības un izaugsmes iespējām un darba apstākļiem*: Padomes Direktīva 76/207 (1976.gada 9.februāris). Oficiālais Vēstnesis L 39, 14.02.1976.
7. *Patvēruma likums*: LV vai Latvijas Republikas likums. Latvijas Vēstnesis Nr. 2, 05.01.2016.
8. *Militārā dienesta likums*: LV vai Latvijas Republikas likums. Latvijas Vēstnesis Nr.91, 18.06.2002.
9. *Darba likums*: LV vai Latvijas Republikas likums. Latvijas Vēstnesis Nr.105, 06.07.2001.
10. *Valsts civildienesta likums*: LV vai Latvijas Republikas likums. Latvijas Vēstnesis Nr.331/333, 22.09.2000.
11. *Likums „Par policiju”:* LV vai Latvijas Republikas likums. Ziņotājs Nr.37, 24.09.1992.
12. *Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību*: Ministru kabineta 18.05.2010. noteikumi Nr.461. Latvijas Vēstnesis Nr.84, 28.05.2010.
13. *Pašvaldības policijas paraugnolikums*: Ministru kabineta 19.06.2007. noteikumi Nr.397. Latvijas Vēstnesis Nr.99, 21.06.2007.
14. *Sabiedriskās kārtības noteikumi Rīgā*: pašvaldību saistošie noteikumi. Rīgas domes 19.06.2007. noteikumi Nr. 80. Latvijas Vēstnesis Nr. 119, 25.07.2007.
15. *Par Valsts policijas koledžas izveidi*: Iekšlietu ministrijas 2006.gada 13.jūlija rīkojums Nr.521. Nepublicēts materiāls.

**Literatūra**

1. Binns, J. *Recruiting the 21st Century police officer*. Pieejams: [www.policeone.com/columnists/Joe-Binns/articles/2832431-Recruiting-the-21st-Century-police-officer/](http://www.policeone.com/columnists/Joe-Binns/articles/2832431-Recruiting-the-21st-Century-police-officer/) [sk. 17.06.2011.].
2. Briede, J. *Administratīvais akts*. Rīga: Latvijas Vēstnesis, 2003, 176 lpp.
3. *Career opportunities for university graduates with the Royal Canadian Mountain police*. Ottawa: [B.i.] 1971, p.15.
4. *Darba likums ar komentāriem*/ Zin.red. I.Kalniņa. Rīga: Latvijas Brīvo arodbiedrību savienība, 2010, 303 lpp.
5. Dišlers, K. *Ievads administratīvo tiesību zinātnē*. Rīga: Tiesu namu aģentūra, 2002, 274 lpp.
6. Feldmanis, A. *Daži policijas attīstības problēmjautājumi Latvijas tiesību sistēmas transformācijas kontekstā*. No: Juridiskās zinātnes aktuālās problēmas. Rīga: Zvaigzne ABC 2012, 118.-134. lpp.
7. Hindls, T. *Prasmīga intervija*. Rīga: Zvaigzne ABC, 2000, 71 lpp.
8. *Palīgs pedagogam* / Aut. kol. A.Staris, L.Žukovs, A.Krūze u.c. Rīga: RaKa, 1999, 288 lpp.
9. *Pedagoģijas terminu skaidrojošā vārdnīca. Termini angļu, vācu, krievu valodā* /Sast. I.Beļickis, D.Blūma, T.Koķe u.c. Rīga: Zvaigzne ABC, 2000, 248 lpp.
10. Saeimas stenogrammas likuma „Par policiju” pieņemšanas gaitā. Pieejams: <http://saeima.lv/steno/AP_steno/1991/st_910604.htm> [sk.18.04.2011.].
11. Барциц, И.Н, Бошно, C.B. *Источники служебного права*. Москва: РАГС, 2007, с.269.
12. Градовский, А. *Начала Русского государственного права*. С-Петербург: [b.i.], 1887, c.495.
13. *Государственная служба в странах основных правовых систем мира: нормативные акты* / Под ред. А. А. Демина. Москва: Книгодел, 2004, c.560.

**Periodika**

1. Bērziņa, K. Tiesību būtība viduslaikos//*LU rakstu krājums*. Rīga: LU Akadēmiskais apgāds, 2011, 544 lpp.
2. Indrikovs, Z. Policijas darbiniekiem nepieciešamās profesionālās izglītības minimālās prasības: nacionālie likumdošanas akti un Eiropas Savienības valstu prakse// *Starptautiski zinātniski praktiskās konferences „Policijas augstākās izglītības vadības problēmas” rakstu krājums*. Rīga: LPA, 2007, 30.-41.lpp.
3. Indrikovs, Z. Policijas jēdziens demokrātiskā valstī//*Administratīvā un Kriminālā Justīcija*, 2007, Nr.3, 13.-20.lpp.
4. Patrikakou, E.N. Investigating the Academic Achievement of Adolescents with Learning Disabilities: A Structural Modeling Approach // *Journal of Education Psychology*, 1996, Vol. 88, N 3., p. 435 – 451.

**Elektroniskie resursi**

1. Putniņa, A., Zīverte, L. “Neredzamās” viena dzimuma partneru ģimenes Latvijā. 2008. Pieejams: [www.politika.lv/index.php?f=1299](http://www.politika.lv/index.php?f=1299) [sk. 14.02.2011.].
2. *Tiesībsargs*. Pārskats par bērnu stāvokli Latvijā 2004.gadā. Pieejams: [http://www.bernutiesibas.lv/download/bernu\_stavoklis\_parskats\_2004.doc](http://www.bernutiesibas.lv/download/bernu_stavoklis_parskats_2004.doc%20-%20apl%C5%ABkots%2015.02.2011.%20) [sk. 12.08.2012.].

**Tiesu prakse**

1. Eiropas Cilvēktiesību tiesas spriedums lietā Pellegrin v. France, Application No.28541/95. Pieejams: <http://cmiskp.echr.coe.int/tkp197/viewhbkm.asp?sessionId=71744983&skin=hudoc-en&action=html&table=F69A27FD8FB86142BF01C1166DEA398649&key=27332&highlight=> [sk. 07.03.2012.].
2. LR Augstākās tiesas Senāta 2005.gada 19.oktobra spriedums lietā Nr.SKC–654. Pieejams: [http://www.at.gov.lv/files/archive/department1/2005/cd191005.doc [sk. 15.03.2011](http://www.at.gov.lv/files/archive/department1/2005/cd191005.doc%20-%20apl%C5%ABkots%2015.03.2011).].
3. Latvijas Republikas Augstākās tiesas Senāta Civillietu departamenta spriedumi un lēmumi 2008. Rīga: Tiesu namu aģentūra, 2009, 546 lpp.

**Ārvalstu normatīvie akti (var izvietot arī pie Normatīvajiem aktiem)**

1. Lietuvos Respublikos Darbo kodeksas (Lietuvas Republikas Darba kodekss): LT likums. Pieejams: [http://www.infolex.lt/ta/27274 [sk. 21.04.2013](http://www.infolex.lt/ta/27274%20%E2%80%93%20apl%C5%ABkots%2021.04.2013).].
2. Федеральный закон "О системе государственной службы Российской Федерации" (Federālais likums “Par Krievijas Federācijas valsts dienesta sistēmu”) от 27.05.2003 N 58-ФЗ. Pieejams: <http://www.consultant.ru/popular/gossluzh/64_1.html#p86> [sk. 07.03.2012.].

9.pielikums

**Galvojuma veidlapas paraugs[[5]](#footnote-5)**

Galvojums

Ar parakstu es apliecinu, ka bakalaura darbs ir izstrādāts patstāvīgi, par izmantotajiem informācijas avotiem, materiāliem un datiem ir dotas atsauces. Šis darbs nekādā veidā nekad nav ticis iesniegts nevienai citai komisijai un nekad nav publicēts.

Piekrītu, ka iesniegtais darbs tiks pakļauts tekstuālajam salīdzinājumam ar Turnitin.com un Latvijas „Vienoto datorizēto plaģiātisma kontroles sistēmu”, lai pārbaudītu, vai iesniegtais darbs nav plaģiāts.

20\_\_\_.gada \_\_\_\_.\_\_\_\_\_\_\_

(iesniegšanas datums)

1. Normatīvo aktu sagatavošanas noteikumi: Ministru kabineta 03.02.2009. noteikumi Nr. 108. Latvijas Vēstnesis Nr. 26, 17.02.2009. [↑](#footnote-ref-1)
2. Izdomāti dati. Reāla atsauce varētu būt: Nacionālā veselības dienesta informācija. Pieejams: <http://www.vmnvd.gov.lv/> - aplūkots 12.03.2014. [↑](#footnote-ref-2)
3. Šeit un turpmāk – students izvēlas rakstīt pilnu valsts nosaukumu vai izmantot saīsinājumu LV. [↑](#footnote-ref-3)
4. Saraksts izkārtojams alfabētiskā secībā [↑](#footnote-ref-4)
5. Galvojuma veidlapa pievienojama pētnieciskajam darbam kā pēdējā lapa [↑](#footnote-ref-5)